text:
BASHA BA BOTSA JAANA
Goreng ke Tshwanetse go Thusa Batho ba Bangwe?
Diphiri tse pedi tse batho ba bantsi ba sa di itseng
Sephiri #1: Fa o aba, batho ba ka go abela!
Batho ba tla lemoga fa o le pelotshweu. Mme seo se tla dira gore le bone ba go abele. Baebele ya re:
“Itlwaetseng go aba, mme batho ba tla lo abela. . . . Ka selekanyo se lo lekanyang ka sone, le bone ba tla lo lekanyetsa ka sone.”—Luke 6:38.
“Tsela e o tshwarang ba bangwe ka yone, ke e le wena o tla tshwarwang ka yone.”—Luke 6:
38, Contemporary English Version.
Sephiri #2: Fa o thusa ba bangwe, o a bo o itirela molemo!
Go direla batho ba bangwe dilo tse di molemo go dira gore o itlotle le go feta e bile go dira gore o kgotsofadiwe ke go aba. Baebele ya re:
“Go na le boitumelo jo bogolo mo go abeng go na le jo bo leng gone mo go amogeleng.”—Ditiro 20:35.
“Fa o dira modiro wa mokete, laletsa batho ba ba humanegileng, ba ba golafetseng, ba ba tlhotsang, ba ba foufetseng; mme o tla itumela, ka gonne ga ba na sepe se ba ka go duelang ka sone.”—Luke 14:13, 14.
Basha ba ba amegang ka batho ba bangwe
Basha ba ba amegang ka batho ba bangwe ba gongwe le gongwe! Ela tlhoko dikai dingwe.
“Ka dinako dingwe fa ke ikutlwa ke batla go nna fela mo sofeng ke lebile thelebishene, ke akanya kafa mama le papa ba ba leng kwa tirong ba tla boang ba lapile ka teng. Ka jalo, ke a ema ke bo ke tlhatswa dijana, ke phepafatsa ntlo ke bo ke phimola lerole. Gape ke tlhatlhega kofi ka gonne batsadi ba me ba a e rata. Mama fa a goroga mo lapeng o tla bo a re, ‘Go phepa jang! E bile go nkga monate. Ke leboga fela thata, Ratu!’ Go intumedisa tota go direla mama le papa sengwe se se molemo jalo.”—Casey.
“Batsadi ba me ga ba bolo go nkema nokeng, ba nnaya sengwe le sengwe se ke se tlhokang. Ka jalo, fa ba ne ba senyegetswe ke koloi ngogola, ke ne ka ba naya madi a gore ba e baakanye le fa e ne e le bontsi jwa madi a ke neng ke a ipoloketse. Le fa ba ne ba leka go a gana, ke ne ka ba a pateletsa. Tota se ke se diretseng batsadi ba me ga se a lekana. Mme ke itumeletse go bo ke ba diretse sengwe.”—Holly.
A o ne o itse? Basha ba le bantsi ba Basupi ba ga Jehofa ba ne ba itumelela go thusa batho ba bangwe ka go ba ruta Baebele. Bangwe ba ile ba fudugela kwa dinageng di sele kwa go tlhokegang batho ba ba rutang Baebele gone.
“Ke ne ka fuduga kwa United States ke ya kwa Mexico go ya go ruta batho Baebele. Ka dinako dingwe ga go motlhofo go naya batho madi kgotsa dilo ka gonne ga ke na mo gontsi. Mme ke lemogile gore fa ke dirisa nako le maatla a me mo bodireding, seo se anaanelwa fela thata go feta go aba dithoto.”
—Evan.
Nka thusa ba bangwe jang?
A o ka rata go nna le boitumelo jo bo nnang gone fa o thusa batho ba bangwe? Bona dikakantsho di le mmalwa.
Go thusa ba lelapa la gaeno:
Phepafatsa ntlo kgotsa tlhatswa dijana—o sa kopiwa
Apaya
Kwalela batsadi ba gago karata ya go ba leboga
Thusa bana ba gaeno ka tiro ya sekolo
Go thusa ba e seng ba lelapa la gaeno:
Romelela mongwe yo o lwalang karata
Thusa moagelani yo o godileng ka tiro ya mo jarateng
Etela mongwe yo o sa kgoneng go tswa mo ntlong
Rekela mongwe yo o nang le mathata mpho
Kakantsho: Leka go akanya ka dilo dingwe tse o ka di dirang. Go tswa foo ipeele mokgele wa go thusa motho a le mongwe mo bekeng eno. Ruri seo se tla go itumedisa!
“Fa o thusa batho ba bangwe o a itumela. O ikutlwa o fitlheletse sengwe se segolo e bile o bona kafa ba bangwe ba anaanelang ka gone se o se dirileng. Seo se ka dira gore o itumele—le fa kwa tshimologong o ne o akanya gore se ka se go itumedise. Se o se dirileng se ka lebega e le selo se sennye ka gonne kwa bofelong o tla bo o bone melemo e mentsi.”
—Alana.


c: text/html

text:
Dikarabo Tsa Dipotso Tsa Baebele
Goreng re tshwanetse go gopola loso lwa ga Jesu?
Loso lwa ga Jesu ke tiragalo e e botlhokwa thata mo hisitoring—o ne a re swela gore re bone botshelo jo Modimo a neng a batla gore re bo tshele. Motho o ne a sa bopiwa a na le tshekamelo ya go dira bosula, go lwala kgotsa go swa. (Genesise 1:31) Mme boleo bo tsene mo lefatsheng ka motho a le mongwe e bong Adame. Jesu o ne a swa gore a re golole mo boleong le mo losong.—Bala Mathaio 20:28; Baroma 6:23.
Fa Modimo a ne a romela Morwawe mo lefatsheng gore a re swele, o ne a bontsha gore o a re rata. (1 Johane 4:9, 10) Jesu o ne a bolelela barutwa ba gagwe gore ba gopole loso lwa gagwe ka go dira moletlo o monnye o mo go one go nang le beine le senkgwe. Go dira jalo ngwaga le ngwaga go bontsha gore re anaanela tsela e Modimo le Jesu ba re ratang ka yone.—Bala Luke 22:19, 20.
Ke bomang ba ba tshwanetseng go ja senkgwe le go nwa beine?
Fa Jesu a ne a re barutwa ba gagwe ba gopole loso lwa gagwe, o ne a bua ka kgolagano kgotsa tumalano. (Mathaio 26:26-28) E ne e tla dira gore bone le batho ba bangwe ba palo e e lekanyeditsweng ba nne dikgosi le baperesiti kwa legodimong. Le fa gone batho ba le dimilione ba gopola loso lwa ga Jesu, ke ba ba mo kgolaganong eo fela ba ba jang senkgwe le go nwa beine.—Bala Tshenolo 5:10.
Mo e ka nnang dingwaga di le 2 000, Jehofa o ntse a tlhopha ba ba tla nnang dikgosi. (Luke 12:32) Ba mmalwanyana fela fa ba bapisiwa le ba ba tla tshelelang ruri mo lefatsheng.—Bala Tshenolo 7:4, 9, 17.

robotstxt: allowed

filter: keep


text:
Motse wa Malatswai
Malatswai ke motse o o mo kgaolong ya legare mo Botswana. Motse o dikhilomethara di le masome mabedi kwa bokone bophirima jwa Mahalapye, gape o na le sekolo se se botlana. Mo palong bathong ya ngwaga wa 2001 dipalo di ne dile makgolo a borobabobedi, masome a bosupa le bongwe.
Contents
Letlhoko la Madi kwa Malatswai le metse ya mabapi[baakanya | edit source]
Banni ba metse ya Malatswai, Dimajwe le Mmashoro ba kopilwe go nna pelotelele go emela gore itsholelo ya lefatshe leno e boele mannong, ka ke gone ditlamelo tsa metse ya bone di tlaa tsibogelwang.Ba boleletswe jalo kwa diphuthegong tsa kgotla tse di neng di tshwerwe ke mopalamente wa kgaolo ya bone ya Serowe Bokone Bophirima, Rre Tshekedi Khama, fa ba arabiwa ka ga tse ba di kopileng jaaka megala ya mosokela tsebeng kwa diofising tsa puso, koloi ya mapodisi go lwantsha borukutlhi le tse dingwe.Ba Malatswai ba ngongoregile ka khiro ya go kgaola ditlhare mo ditseleng, ba re ba lephata la ditsela ba hira banni ba motse wa Mmashoro go tswa kwa motseng oo go goroga kwa go wa Malatswai, mme ba kopa go kgaoganyediwa gore le bone ba bone go itshetsa.Kwa Dimajwe, banni ba ngongoregile ka tsela e e saleng e tshetswe mmu go e baakanya, mokhanselara o ne a solofetsa fa go le gaufi gore e simololowe ka thendara e setse e dule. Mopalamente le ene o ne a supa fa a tshwenyegile thata ka ntlha ya lebaka le le tserweng go baakanya tsela eo.Monana mongwe o kopile puso go romela badirela puso ba maphata a a farologaneng a mananeo a dithuso go etela motse wa bone, go ba rutuntsha ka one ka ba le mo lefifing fela ka mananeo a puso.Modulasetilo wa Mmashoro o ne a ngongorega ka boimana jwa baithuti ba sekole se segolwane sa motse oo, a re batsadi bangwe ba rotloetsa mowa wa boitaolo ka go ba rekisetsa ditagi.Ba Mmashoro ba kopile go fiwa motshine wa bobedi wa go jesa bolase ka kgaolo eo e dirisa o le mongwe fela mme go tlhokega wa bobedi go tsweledisa tiro fa o mongwe o ile merakeng.Mopalamente o ne a kopile ba kompone ya Kalahari Gas e e gaufi le motse wa Mmashoro go tla go tlhalosetsa banni ba motse oo, gore ba bokgakala bo kae le go simolola tiro ya go fetlha gase.Mogolwane wa kompone eo Rre Trevor Corrivan, o tlhalositse fa tiro ya go fetlha gas e sa ntse e le kgakala ka ba sa ntse ba tsweletse ka dipaakanyo.A re se a se solofetsang Batswana ke gore go tlile go thapiwa batho ba bantsi ka ditiro tsa teng di farologane mme di tlhoka go dirwa bosigo le motshegare malatsi otlhe, e bile go tlhoka tlhokomelo e e tseneletseng.Mopalamente o ne a tlhalosetsa banni ba metse eo ka ga ngalo ditiro.O tlhalositse gore itsholelo e ka tswa e ne ya amiwa ke ngalo ditiro e e neg ya diragala mo bosheng.
Dikgang tse di tshwenyang kwa Malatswai[baakanya | edit source]
Mapodisi a Letlhakane a tlhotlhomisa tiragalo e mo go yone monna wa dingwaga tse di masome a mane le botlhano a fitlhetsweng a akgega mo setlhareng a ikaleditse. Mogolwane wa mapodisi a Letlhakane Rre Loeto Ramabokwa, o boleletse lekalana Bopa mo potsolotsong gore monna yoo o bonwe ka Labobedi ke mofeti-ka-tsela yo o neng a ya kwa mabitleng mme a ya go begela mapodisi. Rre Ramabokwa a re ba ne ba ya kwa lefelong la tiragalo, kwa ba fitlhetseng monna yoo a lepeletse mo setlhareng, a ikaleditse ka terata. O boletse fa monna yoo a tlholega kwa motseng wa Malatswai mo kgaolong ya legare, mme go sa itsiwe se se ka tswang se bakile gore a ipolae ka jaana a sa tlogela molaetsa. Rre Ramabokwa o ne a tlhalosa le go re setopo sa gagwe se kwa setsidifatsing kwa kokelong ya Letlhakane, se letetse go tlhatlhobiwa ke dingaka. O bile a re go ipolaya ga se yone tharabololo ya mathata a re gagwe le gape ba gakolola batho gore fa ba na le mathata ba kope thuso mo batsading, bommaboipelego le baruti.
Dipadi tse dingwe.[baakanya | edit source]
Coordinates: 21°51′29″S 26°5′12″E / 21.85806°S 26.08667°E


text:
Polelo 109: Petere o Etela Korenelio
MONNA yono yo o emeng ke Petere, mme ba ba emeng mo morago ga gagwe ke dingwe tsa ditsala tsa gagwe. Jaanong ke eng fa monna yono yo mongwe ene a khubame fa pele ga ga Petere? A o tshwanetse go dira jalo? A o itse gore ke mang?
Monna yono ke Korenelio. Ke mookamedi wa masole a Roma. Korenelio ga a itse Petere, le fa go ntse jalo o ne a bolelelwa gore a mo laletse mo ntlong ya gagwe. A re bone gore seno se diregile jang.
Balatedi ba ntlha ba ga Jesu e ne e le Bajuda, mme Korenelio ene ga se Mojuda. Le fa go ntse jalo, o rata Modimo, o a mo rapela e bile o direla batho dilo di le dintsi tsa bopelonomi. Ka jalo, letsatsi lengwe go le thapama moengele o ne a bonala kwa go ene mme a mo raya a re: ‘Modimo o itumetse ka ntlha ya gago, mme o tlile go araba dithapelo tsa gago. Romela banna bangwe ba ye go bitsa monna mongwe yo o bidiwang Petere. O nna kwa Jopa, mo ntlong ya ga Simone yo o nnang go bapa le lewatle.’
Ka yone nako eo Korenelio o romela banna bangwe go ya go batla Petere. Letsatsi le le latelang, fa banna bano ba atamela kwa Jopa, Petere o kwa godimo ga borulelo jwa ntlo ya ga Simone. Fa a le koo, Modimo o dira gore a bone letsela le legolo le fologa le tswa legodimong. Mo go lone go na le diphologolo tse di farologaneng. Go ya ka molao wa Modimo, diphologolo tseno ga di phepa gore di ka jewa, le fa go ntse jalo, lentswe le mo raya le re: ‘Petere, emelela. Tlhaba o je.’
Petere o araba jaana: ‘Nnyaa! Ga ke ise nko ke je sepe se se seng phepa.’ Mme lentswe leo le raya Petere le re: ‘Tlogela go bitsa dilo tse Modimo a di ntlafaditseng o re ga di phepa.’ Seno se diragala ka makgetlo a le mararo. Fa Petere a ntse a ipotsa gore tota seno se ka tswa se raya eng, banna ba ba rometsweng ke Korenelio ba goroga mo ntlong mme ba batla Petere.
Petere o ya kwa boalong jo bo kwa tlase a bo a re: ‘Ke nna monna yo lo mmatlang. Ke ka ntlha yang fa lo tlile kwano?’ Fa banna bano ba mo tlhalosetsa gore moengele o ne a bolelela Korenelio go laletsa Petere mo ntlong ya gagwe, Petere o dumela go tsamaya le bone. Letsatsi le le latelang Petere le ditsala tsa gagwe ba etela Korenelio kwa Kaesarea.
Korenelio o phuthile ba losika lwa gagwe le ditsala tse a atamalaneng le tsone. Fa Petere a goroga, Korenelio o a mo kgatlhantsha. O wela fa fatshe mme o obama fa dinaong tsa ga Petere, jaaka o bona fano. Le fa go ntse jalo, Petere o mo raya a re: ‘Ema, le nna ke motho fela jaaka wena.’ Ee, Baebele e bontsha gore ga go a siama go khubamela motho le go mo obamela. Re tshwanetse go obamela Jehofa fela.
Jaanong Petere o rerela batho bano ba ba phuthegileng. A re: ‘Ke a bona gore Modimo o amogela batho botlhe ba ba batlang go mo direla.’ Mme fa a ntse a bua, Modimo o romela moya wa gagwe o o boitshepo mme batho bano ba simolola go bua dipuo tse di farologaneng. Seno se gakgamatsa barutwa ba Bajuda ba ba tlileng le Petere, ka gonne ba ne ba akanya gore Modimo o amogela Bajuda fela. Ka jalo, seno se ba ruta gore Modimo ga a lebe motho wa lotso lope a le botoka kgotsa a le botlhokwa go gaisa batho ba ditso tse dingwe. A seno ga se selo se se molemo se rotlhe re sa tshwanelang go se lebala?
Ditiro 10:1-48; 11:1-18; Tshenolo 19:10.
Dipotso
- Monna yo o khubameng mo setshwantshong seno ke mang?
- Moengele o raya Korenelio a reng?
- Modimo o dira gore Petere a bone eng fa a le mo godimo ga ntlo ya ga Simone kwa Jopa?
- Ke eng fa Petere a bolelela Korenelio gore a se ka a mo khubamela le go mo obamela?
- Ke eng fa barutwa ba Bajuda ba ba neng ba na le Petere ba gakgametse?
- Re tshwanetse go ithuta thuto efe e e botlhokwa mo loetong lwa ga Petere kwa go Korenelio?
Dipotso tse di oketsegileng
- Bala Ditiro 10:1-48.
Mafoko a ga Petere a a mo go Ditiro 10:42 a bontsha eng ka tiro ya go rera dikgang tse di molemo tsa Bogosi? (Math. 28:19; Mar. 13:10; Dit. 1:8)
- Bala Ditiro 11:1-18.
Petere o ne a itshwara jang fa a ne a bona sentle gore Jehofa ke ene a kaelang dilo malebana le baditšhaba, mme re ka etsa sekao sa gagwe jang? (Dit. 11:17, 18; 2 Bakor. 10:5; Baef. 5:17)


text:
A Baebele e a Ikganetsa?
Karabo ya Baebele
Nnyaa, Baebele e a dumalana. Le fa ditemana dingwe tsa Baebele di ka lebega di ikganetsa, gantsi di ka tlhaloganngwa sentle fa go dirisiwa nngwe ya dintlha tse di latelang:
Ela tlhoko se go buiwang ka sone. Go ka lebega e kete mokwadi o a ikganetsa fa kgang e a buang ka yone e sa tlhaloganngwe.
Ela tlhoko tsela e mokwadi a lebang dilo ka yone. Basupi ba ba boneng tiragalo nngwe ba ka e tlhalosa ka nepo mme ba sa dirise mafoko a a tshwanang kgotsa ba sa bue dintlha tse di tshwanang.
Akanya ka dilo tse di amanang le hisitori le dingwao.
Dira pharologanyo fa gare ga mafoko a a tshwantshanyang le a a tlhalosang dilo jaaka di ntse.
Ela tlhoko gore go ka twe motho o dirile tiro nngwe—tota le fa a sa e dira ka boene. *
Dirisa thanolo e e nepileng ya Baebele.
Tila go amanya se Baebele e se buang le dithuto kgotsa dikgopolo tse di seng boammaaruri tsa bodumedi.
Dikai tse di latelang di bontsha kafa dintlha tseno di ka tlhalosang ka gone ditemana dingwe tse di ka lebegang di ikganetsa.
Ntlha 1: Se go buiwang ka sone
Fa e le gore Modimo o ne a ikhutsa ka letsatsi la bosupa, goreng go twe o ntse a dira? Se go buiwang ka sone mo pegong ya popo e e mo go Genesise, se bontsha gore mafoko a a reng Modimo o ne a “ikhutsa ka letsatsi la bosupa mo tirong yotlhe ya gagwe e a e dirileng,” a kaya tiro ya go bopa lefatshe. (Genesise 2:2-4) Jesu o ne a sa ganetse mafoko ao fa a ne a re Modimo “o ntse a dira go fitlha jaanong” ka gonne o ne a bua ka ditiro tse dingwe tsa Modimo. (Johane 5:17) Ditiro tsa Modimo di akaretsa go tlhotlheletsa go kwalwa ga Baebele, go kaela le go tlhokomela batho.—Pesalema 20:6; 105:5; 2 Petere 1:21.
Ntlha 2 le 3: Tsela e mokwadi a lebang dilo ka yone le hisitori
Jesu o ne a le kwa kae fa a ne a fodisa monna wa sefofu? Buka ya Luke ya re Jesu o ne a fodisa monna wa sefofu “fa a ne a fitlha gautshwane le Jeriko,” fa pego e e tshwanang le eno e e mo go Mathaio yone e bua ka banna ba babedi ba difofu mme e re tiragalo eno e diragetse fa Jesu a “tswa mo Jeriko.” (Luke 18:35-43; Mathaio 20:29-34) Dipego tseno tse pedi di kwadilwe ka tsela e e sa tshwaneng mme di a tlatsana. Fa re bua ka palo ya banna bao, Mathaio o ne a bua palo ya bone a re ba ne ba le babedi, fa Luke ene a tlhoma mogopolo mo monneng a le mongwe yo Jesu a neng a bua le ene. Fa go tliwa mo kgannyeng ya lefelo, baithutamarope ba re mo motlheng wa ga Jesu Jeriko e ne e le motse o o gabedi, mme motse wa bogologolo wa Sejuda o ne o le dikilometara di ka nna 1,5 go tswa kwa motseng o mosha wa Roma. Jesu a ka tswa a ne a le fa gare ga metse eno e mebedi fa a dira kgakgamatso eo.
Ntlha 4: Mafoko a a tshwantshetsang sengwe le a a tlhalosang dilo jaaka di ntse
A lefatshe le tla senngwa? Mo go Moreri 1:4, Baebele ya re “lefatshe le eme ka bosakhutleng,” e leng se batho ba tsayang gore se ganetsana le mafoko a yone a a reng “lefatshe le ditiro tse di mo go lone di tla lailwa ke molelo.” (2 Petere 3:10, Baebele e e Boitshepo) Le fa go ntse jalo, mo Baebeleng lefoko “lefatshe” le kgona go dirisiwa ka tsela ya mmatota fa go buiwa ka polanete, gape le dirisiwa go tshwantshetsa batho ba ba nnang mo go lone. (Genesise 1:1; 11:1) Go senngwa ga “lefatshe” mo go tlhalosiwang mo go 2 Petere 3:10 ga go kaye gore polanete ya rona e tla lailwa ka molelo mme go kaya “go senngwa ga baikepi.”—2 Petere 3:7.
Ntlha 5: Yo o dirileng tiro
Kwa Kaperenama, ke mang yo o neng a isa kopo ya modiredi wa masole kwa go Jesu? Mathaio 8:5, 6 ya re modiredi wa masole o ne a tla kwa go Jesu, fa Luke 7:3 yone e re o ne a romela banna ba bagolwane ba Bajuda go isa kopo eo. Pego eno ya Baebele e e lebegang e ikganetsa e ka kaya gore modiredi wa masole ke ene a neng a ntsha kopo mme a romela banna ba bagolwane gore e nne baemedi ba gagwe.
Ntlha 6: Thanolo e e nepileng
A rotlhe re a leofa? Baebele ya re rotlhe re ruile boleo mo mothong wa ntlha e bong Adame. (Baroma 5:12) Dithanolo tse dingwe di lebega di sa dumalane le seno ka gonne tsa re motho yo o siameng “ga a leofe” kgotsa “ga a dire boleo.” (1 Johane 3:6, Baebele e e Boitshepo; King James Version) Le fa go ntse jalo, mo puong ya ntlhantlha ya Segerika, lediri “boleo” le le dirisitsweng mo go 1 Johane 3:6 le mo pakajaanong, mme ka tlwaelo mo puong eno le kaya tiro e e tswelelang. Go na le pharologanyo fa gare ga boleo jo re bo ruileng, jo re sa kgoneng go bo tila le jwa ka boomo jwa go itlwaetsa go sa ikobele melao ya Modimo. Ka jalo, dithanolo dingwe di tlhalosa kgang eno sentle ka go dirisa mafoko a a jaaka “ga a tsamaye mo boleong” kgotsa “ga a itlwaetse go dira boleo.”—Thanolo ya Lefatshe le Lesha; Phillips.
Ntlha 7: Baebele, e seng dithuto tsa batho
A Jesu o lekana le Modimo kgotsa o monnye mo go Ene? Nako nngwe Jesu o ne a re: “Nna le Rara re mongwe fela,” mo go ka lebegang go ganetsana le se a ileng a se bua fa a re “Rara o mogolo bogolo go nna.” (Johane 10:30; 14:28) E le gore re tlhaloganye ditemana tseo sentle, re tshwanetse go sekaseka se Baebele e se buang ka Jehofa le Jesu go na le go leka go dira gore ditemana tseno di tsamaisane le thuto ya Tharonngwe e e sa tsweng mo Baebeleng. Baebele e bontsha gore Jehofa ke Rraagwe Jesu e bile ke Modimo wa ga Jesu, yo tota le ene Jesu a mo obamelang. (Mathaio 4:10; Mareko 15:34; Johane 17:3; 20:17; 2 Bakorintha 1:3) Jesu ga a lekane le Modimo.
Se Jesu a neng a se bua fa a re “Nna le Rara re mongwe fela” se bontsha gore o ne a tlhalosa kafa ene le Rraagwe, e bong Jehofa Modimo ba leng seoposengwe ka gone mo go se ba ikaelelang go se dira. Moragonyana Jesu o ne a re: “Rara o seoposengwe le nna le nna ke seoposengwe le Rara.” (Johane 10:38) Jesu o ne a rapelela balatedi ba gagwe gore le bone ba nne seoposengwe, fa a ne a re: “Ke ba neile kgalalelo e o e nneileng, gore ba tle ba nne mongwe fela jaaka rona re le mongwe fela. Nna ke le seoposengwe le bone mme wena o le seoposengwe le nna.”—Johane 17:22, 23.
^ ser. 8 Ka sekai, mo setlhogong se se buang ka Taj Mahal, Encyclopædia Britannica ya re “kago eo e agilwe ke mmusimogolo wa Mughal e bong Shah Jahān.” Le fa go ntse jalo, ga a e aga ka boene ka gonne setlhogo seno se tswelela ka go re, “go ne ga thapiwa batho ba feta 20 000” fa e agiwa.


text:
A Jesu O ne A Nyetse? A Jesu O ne A na Le Bomonnawe?
Karabo ya Baebele
Le fa Baebele e sa bue ka tlhamalalo gore a Jesu o ne a nyetse kgotsa nnyaa, go phepafetse mo Baebeleng gore Jesu o ne a sa nyala. * Akanya ka se se latelang.
Gantsi Baebele e bua ka lelapa la gaabo Jesu, ka basadi ba ba neng ba tsamaya le ene mo bodireding le ka ba ba neng ba le teng fa a bapolwa mme ga e bue sepe ka ga gore a o ne a na le mosadi. (Mathaio 12:46, 47; Mareko 3:31, 32; 15:40; Luke 8:2, 3, 19, 20; Johane 19:25) Lebaka le le utlwalang la go bo Baebele e sa bue sepe ka kgang eno ke ka gonne o ne a sa nyala.
Fa Jesu a bua ka ba ba sa batleng go tsena mo lenyalong gore ba dire mo go oketsegileng mo tirelong ya Modimo, o ne a raya barutwa ba gagwe a re: “A yo o ka go tsholang [go sa tsene mo lenyalong] a go tshole.” (Mathaio 19:10-12) O ne a tlhomela ba ba sa batleng go tsena mo lenyalong sekao sa gore ba ineele ka botlalo mo Modimong.—Johane 13:15; 1 Bakorintha 7:32-38.
Pele ga Jesu a swa, o ne a rulaganya gore mmaagwe a tlhokomelwe. (Johane 19:25-27) Fa Jesu a ka bo a nyetse kgotsa a nnile le bana, a ka bo a tlhomamisitse gore le bone ba a tlhokomelwa.
Baebele e bontsha gore Jesu ke sekao se banna ba ka se latelang mme ga e bue sepe ka tsela e a neng a tshwara molekane wa lenyalo ka yone. Go na le moo, ya re: “Banna, tswelelang lo rate basadi ba lona, fela jaaka Keresete le ene a ne a rata phuthego a ba a ineela ka ntlha ya yone.” (Baefeso 5:25) Fa Jesu a ka bo a nyetse fa a ne a le mo lefatsheng, a temana eno e ka bo e sa bue ka sekao sa gagwe se se molemolemo sa monna yo o nyetseng?
A Jesu o ne a na le bomonnawe?
Ee, Jesu o ne a na le bomonnawe ba ka nna barataro, e bong Jakobe, Josefa, Simone, Judase le bokgaitsadie ba babedi. (Mathaio 13:54-56; Mareko 6:3) E ne e le bana ba ba tshotsweng ke mmaagwe Jesu, Marea, le monna wa gagwe e bong Josefa. Baebele ya re Jesu ke “leitibolo” la ga Marea, se se kayang gore Marea o ne a na le bana ba bangwe.—Luke 2:7.
Dilo tse di seng boammaaruri ka bomorwarraagwe Jesu
Bangwe ba re Marea o feditse botshelo jotlhe jwa gagwe e le kgarebane, ka jalo ba re lefoko “bomorwarre” le na le bokao jo bo farologaneng. Ka sekai, bangwe ba akanya gore bomorwarraagwe Jesu e ne le bomorwa Josefa pele ga a nyala Marea. Le fa go ntse jalo, Baebele e bontsha gore Jesu o ile a newa tshwanelo ya semolao ya bogosi jo bo solofeditsweng Dafide. (2 Samuele 7:12, 13; Luke 1:32) Fa e ne e le gore Josefa o ne a na le bana ba bagolo mo go Jesu, yo o mogolo mo go bone botlhe a ka bo a nnile moruaboswa wa semolao wa ga Josefa.
A polelwana eo e ka tswa e lebisitswe kwa barutweng ba ga Jesu, kgotsa bakaulengwe? Kgopolo eno ga e dumalane le Dikwalo ka gonne Baebele e bua ka nako e ‘totatota, bomorwarraagwe ba neng ba sa supe tumelo mo go ene.’ (Johane 7:5) Baebele e farologanya bomorwarraagwe Jesu le barutwa ba gagwe.—Johane 2:12.
Go ya ka kgopolo e nngwe, bomorwarraagwe Jesu totatota e ne e le bontsalae. Le fa go ntse jalo, Dikwalo Tsa Segerika di dirisa mafoko a a rileng fa di bua ka ‘morwarre,’ ‘wa losika’ le ‘ntsalake.’ (Luke 21:16; Bakolosa 4:10) Bakanoki ba le bantsi ba Baebele ba lemogile gore bomorwarraagwe Jesu le bokgaitsadie e ne e le bana ba ga Marea le Josefa. Ka sekai, The Expositor’s Bible Commentary ya re: “Tsela e e utlwalang sentle ya go tlhaloganya lefoko ‘bomorwarre’ . . . ke gore le kaya bomorwa Marea le Josefa mme ka jalo ke bomorwarraagwe Jesu ka mmaagwe.” *
^ ser. 3 Baebele ya re Keresete ke monyadi mme ditemana tse di dikologileng dipego tseno di bontsha fa monyadi a dirisitswe ka tsela ya tshwantshetso.—Johane 3:28, 29; 2 Bakorintha 11:2.
^ ser. 13 Bona le The Gospel According to St. Mark, Kgatiso ya Bobedi, e e kwadilweng ke Vincent Taylor, tsebe 249 le A Marginal Jew


text:
Dipego Tse di Buang ka Jesu di Kwadilwe Leng?
Karabo ya Baebele
Moaposetoloi Johane o ile a kwala jaana malebana le pego ya gagwe kaga ditiragalo tsa botshelo jwa ga Jesu: “
Yo o boneng seno o neile bosupi, mme bosupi jwa gagwe bo boammaaruri, e bile monna yoo o a itse gore o bolela dilo tse di boammaaruri, gore le lona lo tle lo dumele.”—Johane 19:35.
Lebaka lengwe la go ikanya dipego tsa Diefangele tse di kwadilweng ke Mathaio, Mareko, Luke le Johane ke gore di kwadilwe ka nako ya fa bontsi jwa batho ba ba boneng ditiragalo ka matlho ba sa ntse ba tshela. Go ya ka dibuka dingwe, Efangele ya ga Mathaio e kwadilwe ka ngwaga wa borobedi morago ga loso lwa ga Keresete, mo e ka nnang ka 41 C.E. Bakanoki bangwe ba re e kwadilwe moragonyana ga foo, mme gone ba le bantsi ba a dumela gore dibuka tsotlhe tsa Dikwalo Tsa Bokeresete Tsa Segerika di kwadilwe mo lekgolong la ntlha la dingwaga.
Batho ba ba boneng Jesu fa a sa ntse a tshela mo lefatsheng, ba ba mmoneng a swa le go bona a tsosiwa ba ne ba ka tlhomamisa dipego tsa Diefangele. Gape ba ne ba ka nna ba senola dilo tse di seng boammaaruri ka tsone fa di ka bo di le gone. Porofesa F. F. Bruce a re: “
Sengwe sa dilo tse di tlhatswang pelo ka tiro ya go rera ya baaposetoloi ke gore ba ne ba dirisa kitso e bareetsi ba bone ba neng ba na le yone; ba ne ba sa bue fela ba re, ‘Re basupi ba dilo tseno,’ go na le moo, gape ba ne ba re, ‘Fela jaaka lona ka bolona lo itse’ (Ditiro 2:22).”


text:
A Jesu E ne E le Monna Fela yo o Molemo?
Karabo ya Baebele
Jesu e ne e se monna fela yo o siameng. Totatota o ile a itshupa e le motho yo o nang le tlhotlheletso e kgolo go gaisa botlhe mo hisitoring ya batho. Ela tlhoko mafoko ano a bakwadi ba hisitori ba ba tumileng le ba bangwe ba ileng ba a bua ka ene:
“Jesu wa Nasaretha . . . ke motho yo mogolo go gaisa botlhe mo hisitoring.”—H. G. Wells, rahisitori wa Moesemane.
“Botshelo [jwa ga Jesu] ke jwa motho yo o neng a na le tlhotlheletso e kgolo go gaisa botlhe mo polaneteng eno mme tlhotlheletso ya gagwe e sa ntse e oketsega.”—Kenneth Scott Latourette, rahisitori le mokwadi wa Moamerika.
Baebele e tlhalosa lebaka la go bo Jesu a ile a nna le tlhotlheletso e kgolo go feta motho ope fela yo o kileng a tshela. Fa Jesu a ne a botsa balatedi ba gagwe ba ba neng ba atamalane thata le ene gore ba akanya gore ke ene mang, mongwe wa bone o ile a araba jaaka a opile kgomo lonaka: “
O Keresete, Morwa Modimo yo o tshedileng.”—Mathaio 16:16.


text:
Mochudi
Mochudi ke toropo la Botswana. Mochudi ke motse mogolo wa Bakgatla-ba-ga-Kgafela,mo kgalong ya Kgatleng.Ke mongwe wa motse o banni ba teng ba ipeelang ka ngwago ya bone.Ona le palo ya batho ba ka tshwara masome a mane a dikete.Motse o,o kwa bokone-botlhaba le dikilometara di ka tshwara masome a mararo le bosupa go tswa mo toropo kgolo Gaborone.motse o o sekgele sa dikilometara di sekae go tswa mo tsele kgolo ya Gaborone-Francictown,o ka bonwa ka go fapogela kafa motsaneng o gotweng Pilane.
Mochudi one wa tlhomiwa ke batho ba letso la Tswana ka ngwaga 1871.
Tsa Bojanala[baakanya | edit source]
Matlho otlhe a bajanala mo Mochudi a felela mo motlhobong wa ditso wa Phuthadikobo oo mo godimo ga thaba. Motlhobo wa ditso ona le ditshwantsho le mekwalo e megologolo ee buang ka tshimologo ya Bakgatlha.O a gilwe mo dikagong tse pele eneng ele tsa sekolo sa ntlha mo Mochudi,jaaka ele bosupi go tswa mo ponetshegong ya kwa ntle .Go bapa le teng ke enngwe ya terekere ya ntlha gonna ya Motswana.Motlhala wa lonao le letona le mong wa lone eleng Matsieng,mogaka le modimo wa batho ba letso la Tswana,yo aneng a eteletse batho ba gagwe le diphologolo mo legareng la lefatshe go gapa lefatshe ka bophara.Mochudi o tlhwaelesegile ka matlo a setswana aa takilweng leka jeno kgotla ya setswana esantse ele teng . Gole go ntsi ks Bakgatla go ka bonwa mo:David Suggs'enthnography entitled "A Bagful of Locust and the baboon Woman :construction of Gender ,change ,and Continuity in Botswana.
Ditso[baakanya | edit source]
Mochudi ke motse mogolo wa Bakgatla, ba ba tlholegang totatota kwa lefatsheng la Aferika-Borwa. Bakgatla ba ne ba siela mo lefatheng la Botswana ka ngwaga wa 1871 morago ga go tlhaselwa ke maburu ba gapa ditsha tsa bakgatla. Ka nako ee Bakgatla ba ne ba bona bonno fa thabeng ya Phuthadikobo mabapi le noka ya Ngotwane. Fela ujaaka metse e mengwe mo Botswana Mochudi ke mongwe ya metse e nang le dikago tsa matlo a a tlhabologileng le a segologolo a supang ngwao ya bone. Dikgosi tsa Mochudi e bong Kgosi Linchwe Khamanyane Pilane yo o busitseng ka ngwaga wa 1875 go fitlhelela ngwaga wa 1924 le Kgosi Molefi Kgafela Pilane yo o busitseng ka ngwaga wa 1929 go fitlhelela1958 ba ne ba boloka gautshane le kgotla gone mo motseng wa Mochudi. Kgotla ya Mochudi e bapile thata le tsela e e tswelang kwa thabeng ya Phuthadikoko, phuthadikobo ke ngwe ya mahelo a bojanala e bile e le lehelo le le nonotshang ditso tsa le fatshe la Botswana. Museum kgotsa Motlobo wa ditso le matlotlo a Botswana o na le ditswantsho tse di supang fela sentle ngwao ya Bakgatla le ditso tsa bone. Dingwe tsa ditshantsho tse di supa bomme ba bopa,dikgosi le dingaka tsa setso di rapelela pula,basetsana le basimane ya ko sekoleng sa bogwera le bojale le mekgabiso ya mantlo.
Mafelo a kgatlhisang[baakanya | edit source]
Nngwe ya dikole tsa ntlha go agiwa mo motseng Mochudi ka ngwaga wa 1921 ne se agile ke Rre Regent Isang Pilane. Sekole se ke sone sa ntlha go naya bana dithuto tsa sekole se segolwane e bong(secondary education). Ka ngwaga ya 1976 sekole se ne sa fetolwa Motlobo wa ditso le matlotlo(Museum) ebile se na le ditswhantsho tse di kgatlhisang tsa moitsanape yo o itsegeng lefatshe ka bophara e bong Professor Isaac Schapera yo o neng a le tlhaga thata ka go itse ngwao le botshelo jwa Batswana mme Rre Professor Isaac Schapera o ne a tlhokahala ka ngwaga wa 2000. Lefelo le lengwe le le kgatlhisang thata mo motseng a Mochudi ke kereke ya Deborah Retief Memorial Church e e agilweng ka ngwaga wa 1903 le mo bogompienong e ntse e mo tirisong.
Dikgoge[baakanya | edit source]
- Botswana Tourism Organisation 2013,http://www.botswanatourism.co.bw/destination/mochudi
- http://www.knowbotswana.com/mochudi.html


text:
Motse wa Mmanoko
Mmanoko ke motse yo mo kgaolong ya Kweneng e e mo Botswana. O dikhilomethara tse di masime a mane mo bokone-botlhaba jwa toropokgolo ya Botswana, ebong Gaborone, mo letlhakoreng la tsela ya Gaborone–Molepolole. Mo palong bathong ya ngwaga wa 2001 dipalo tsa batho di ne dile makgolo a bosupa,masome a brataro le boraro.
Contents
Banana ba Mmanoko ba sega tsebe[baakanya | edit source]
Banni ba motse wa Mmanoko mo kgaolong ya Kweneng, ba boletse fa ba sa robatswe ke banana ba motse oo ba ba inaakantseng thata le borukutlhi, mme ba ikgatholosa mananeo a puso a itshetso.Ba buile seo mo phuthegong ya kgotla kwa Mmanoko e buisiwa ke tona ya merero ya tsa ofisi ya ga tautona le bodirelapuso e bile e le mopalamente wa Molepolole Borwa, Rre Daniel Kwelagobe.Ba boletse fa banana ba motse oo ba tlhasela bagolo ba bone masigo ba batla madi ka dikgoka, ba re ba inaakantse le dinotagi, ba rata ntwa, e bile ba dirisa dithipa bobe go golafatsa ba bangwe.Ba kopile gore kgotla ya bone e godisiwe maemo gore kgosi a sekise, a nne le mapodisi, le bakwaledi go ritibatsa seemo seo.Ba boletse fa go tsaya lobaka go biletsa mapodisi borukutlhi go tswa kwa Molepolole le Gamodubu.Ba akgoletse Rre Kwelagobe go bo a ba etela kgapetsakgapetsa, go ba tlhalosetsa ka mananeo a puso, mme ba mo rotloetsa go tswelela a dira jalo.Ba ne ba ngongorega ka komiti ya matlakala, ba bolela fa e sa tlhole e tshela jaaka pele, ba boletse fa motse wa Mmanoko o na le dingwaga tse pedi o tsaya sekgele mo bophephepeng mo kgaolong ya Kweneng.Ba ngongoregile gape ka lekgotla la kabo ditsha le le botlana la Molepolole ka go sa abeng ditsha kwa motseng wa Mmanoko, ba tlhalosa fa e le lobaka go ntse go emisitswe.Le gale leloko la kabo ditsha la Molepolole, Mme Oabona Thebeetsile, o ne a ba tlhalosetsa fa ditsha di santse di sa bewe kwa Mmanoko ka motse oo o dikologilwe ke masimo a mantsi jaanong lekgotla le santse le dira ditshekatsheko gore le ka baya ditsha fa kae le sa kgoreletse masimo.
Mme Thebeetsile o boletse fa ba tlhobaediwa ke batho bangwe ba go bolelwang ba ipaya ditsha kwa masimong a Mmantsho le mo Mmanoko.O boletse fa seo se le kgatlhanong le molao wa lefatshe, a bolela fa ba tsile go tseela batho bao dikgato tse di lebaneng.O boletse fa lekgotla la bone le tshwere bothata ka banana ba ba rekisang ditsha mo Kweneng mme morago ba bo ba kopa gape, o boletse fa ba di rekisa fela di sa tlhabololwa, mme ba dira boferefere ba bolelela lekgotla la kabo ditsha fa ba di abela ba masika a bone fela, ntswa e se boammaaruri.Mme Thebeetsile o boletse gape fa batsadi bangwe ba rekisa ditsha tsa bana ba dikhutsana tsa boswa, ba re seo ga se letlelelwe, setsha se nna fela se letela ngwana go fitlhelela a tla a se itirisetsa.Ka ditsha tse dikgologolo o boleletse banni gore motho o ikopanya le kgosi go netefatsa fa setsha seo e le sa motho yoo tota, mme ba lekgotla la kabo ditsha ba tla mmaya semmuso go se na kgang.Le fa go ntse jalo, Mme Thebeetsile o boletse fa lekgotla la kabo ditsha la Molepolole le na le dikopo di le 14 800, mme ba kgonne go aba di le 1 163 kwa kgotleng ya GaRanta le Lekgwapheng.A re kwa Gamodubu ba na le dikopo di le 6 000 fela, mme ba solefela gore kwa Mmanoko ba tlaa simolodisa go aba ditsha mo bogaufing, a kopa banana go iketleetsa.O tlhalositse fa banana ba ba kopileng dithuso mo mananeong a puso a itshetso ba tlaa fiwa dithuso tsa ntlha e bile di faphegile di tsaya fela dibeke tse pedi.\
Go sego letsogo le le abang[baakanya | edit source]
Ba mokgatlho wa Hope World Wide Botswana ba abetse bana ba Mmanoko le Gakutlo dimpho kwa motsaneng oo ka Matlhatso.Ka moono o o reng; Ka lorato le le lengwe, rotlhe re ka kgona go ya kwa letsatsing la Botsalo ja Morena ja 2011. Mookamedi mogolo wa mokgatlho wa Hope World Wide Botswana Mme Kedibonye Malejane, a re maikaelelo a bone ke go direla setshaba sa Botswana ka go aga ngwana, go mo ruta, go ipha sebaka sa go tshameka nae, gore a golele fa go mo siametseng.O tladitse ka gore ba ikaelela le go ruta motsadi go tshwara ngwana sentle, a bo a rotloetsa gore banana ba ipope ditlhopha gore ba kgone go ba thusa le go ba ruta ka botlhokwa jwa mokgatlho wa Hope World Wide o se dirang le mowa wa boithaopo.O ne a re ba direla mo mafelong a tshwana le Molepolole, Mmanoko, Mogonono, Mosokotso le Gakuto. Bomme ba motsana wa Mmanoko ba ne ba ipopa setlhopha gore ba kgone go thusiwa mo ba feletseng ba nna le lebentlele le le apayang borotho le bo le bo rekisa, ba rutuntshiwa ke bomme bao go dira tiro.
Mme Malejane a re gompieno ba bone go le botlhokwa go tlhopha motsana wa Gakuto go tla go tshwarela moletlo wa kabo dimpho tsa Botsalo jwa Morena teng.Mogokgo wa sekole se sebotlana sa Gakuto Mme Lulu Leselwa, o ne a re o itumelela gore ba mokgatlho wa hope world wide ba bo tshwaretse moletlo wa go abela bana dimpho mo sekoleng sa gagwe, a bo a supa gore bana ba sekole sa Gakuto ba reketswe paka ya sekole ke ba mokgatlho oo.Mokhaselara wa Mmanoko Mme Winnie Nkonyane, le ene o galaleditse ba mokgatlho wa hope world wide ka go dira tiro e ntle eo.A re ba santse ba sekaseka kwa Mmakanke gore ba tswelele ka lenaneo la go ba thusa, o ne a nankola gore mokgatlho wa hope world wide ke wa batho ba ba nang le kgatelopele mo botshelong. Mme Nkonyane o ne a gatelela gore paka ya sekole e tlhokomelwe, mme boikarabelo bo mo batsading go direla bana, a re mpho ke selo sa botlhokwa.Motsana wa Gakuto le one o na le bomme ba ba ikopantseng go kopa dithuso tsa go dira lebentle le la go apaya borotho le go bo rekisa, ba emetse go kopa dithuso ko go ba mokgatlho wa Emang Basadi.
Dipadi tsa kwa ntle[baakanya | edit source]
Botswana/Mmanoko Botswana/Molepolole
Dipadi tse dingwe.[baakanya | edit source]
Template:Kweneng District Coordinates: 24°28′41″S 25°39′56″E / 24.47806°S 25.66556°E


text:
Moepo wa Diteemane wa Letlhakane
Template:Unreferenced Template:Infobox mine
Moepo wa Letlhakane wa diteemane o mo bophirima jwa toropo ya Francistown mo Botswana. Letlhakane go tewa matlhaka a mannye, o okametswe ke ba Debswana ba o tshwaraganetse le ba kompone ya De Beers le goromente wa Botswana. Ke moepo wa bobedi mo go e megologolo e mene e e okametsweng ke kompone, o simolotse go bereka ka ngwaga wa 1975.
Letlhakane ke moepo fela o o mosima o o bulegileng yo go berekelwang teng. Moepo o ntsha matlapa a teemane a e leng gone a epiwang ale diketekete dile tharo le borataro (3.6 million) ka ngwaga, mo godimo ga moo le matlapa a le diketekete dile di le lesome le botlhano a a senang mosola. Ka ngwaga wa 2003 moepo wa Letlhakane o ne wa ntsha diteemane tsa diketekete di le lekgolo le borataro tsa dikarata le bokete jwa lekgolo le lesome le bobedi (212kg). Letlapa le le lengwe kwa moepong ke la dikarata tsa bo 0.26 le bokete jwa bo masome a matlhano le bobedi (52mg). Mafelo a a itseweng a tla tsweledisiwa mo dingwageng tse di le lesome le bongwe tse di latelang.
Letlapa la teemane le e leng gone le epiwang le tlhabololwa kwa moepong o o mabapi wa Orapa wa diteemane o o seng kgakala. Moepo wa Letlhakane o okametswe gape ke ba moepo wa Orapa.
Mosola wa ditswa mmung[baakanya | edit source]
Meepo ya Orapa. Letlhakane le Damtshaa e ntsha diteemane tse dintsi go feta meepo epe fela mo lefatsheng ka bophara. Se se jesang monate ke gore moepo wa Debswana kwa Jw aneng. one o ntsha diteemane tse di tlhwatlhwa kgolo go na le ya diteemane dipe fela mo lefatsheng. Ka bokhutshwane, lefatshe a Botswana le ipelafatsa ka gore ke lone le nang le diteemane tse dintsi ebile e le tsa tlhwatlhwa-kgolo lefatshe ka bophara. Segolo bogolo. diteemane tse di dirisiwa go tokafatsa matshelo a batho ba lefatshe leno. gammogo le go tlhabolola seemo sa itsholelo.
Mogojwa o gateletse gore ke lone lebaka le, le le pateletsang gore go tlhongwe kwa pele methale ya motia ya go babalela ditswa-mmung tse, e sere gongwe dirukutlhi tsa tloga tsa ntsha Orapa kwa ga mmapereko.
Dikgoge tsa kwa ntle[baakanya | edit source]
Dipadi tse dingwe[baakanya | edit source]
- ↑ www.kutlwano.com/a-re-ye-Letlhakane-mine/ -


text:
Motse wa Senete
Motse wa Senete ke motse o o mo kgaolong ya legare mo Botswana. O atlametse molelwane wa lefatshe la Zimbabwe, mme ebile o nale sekolo se se potlana le se se kgolwane gape le kokelwana. Senete o nale boswa jwa ngwao e e humileng tsotlhe kwa batho ba letso la Bakalanga ba tlholegang teng. Banni ba motse wa Masokandolo ba fitlha batho kwa magageng a a kwa ditlhabeng. Motse wa Senete o selekanyo sa dikhilomethara tse di lekgolo le masome a mabedi go tsweng kwa motseng wa Tutume gape le selekanyo sa lekgolo le masome a mabedi go tsweng kwa toropong ya Francistown. Ka ngwaga wa 2001 palo ya batho e ne e le dikete tse pedi, makgolo a mabedi le masome a mane le bongwe Bontsi jwa banni ba motse wa Senete ba rutegile ka selekanyo sa masome a marataro mo lekgolong jwa palo ya batho ba bereka ditiro tse di faphegileng. Batho ba ba rutegileng jaaka Mmankge wa dithuto ebong Green gape le Ngaka Mbise ba tswa teng mo motseng o. Ditlhopha tsa kgwele ya dinao di akaretsa : Eleven Arrows gape le se se atlegileng sa Senete United'Mashambo'. Gape o nale badiragatsi mo metshamekong jaaka Leonard gwamulumba yo o sa tswang go simolola go diragatsa mo motshamekong mongwe yo o bitswang Makwetsepe Vol 1 le 2 e e simolodisitsweng kwa Palapye.


text:
A o Tshwanetse go Dumela Tharonngwe?
Batho ba feta dibilione di le pedi ba ipolela gore ke Bakeresete. Bontsi jwa bone ba tsena dikereke tse di rutang Tharonngwe—thuto ya gore Rara, Morwa le moya o o boitshepo ke Modimo a le mongwe. Go tlile jang gore Tharonngwe e nne thuto ya motheo? Sa botlhokwa le go feta, a thuto eno e dumalana le se se mo Baebeleng?
BAEBELE e ne ya wediwa go kwalwa mo lekgolong la ntlha la dingwaga C.E. Dithuto tse di feletseng ka gore go nne le thuto ya Tharonngwe di ne tsa simolola go tlhamiwa ka 325 C.E.—dingwaga di feta makgolo a le mabedi Baebele e sena go wediwa—kwa lekgotleng le le neng le tshwaretswe kwa Asia Minor kwa toropong ya Nicaea e gone jaanong e bidiwang Iznik, kwa Turkey. Go ya ka New Catholic Encyclopedia, thuto e go akanngwang gore e dirilwe kwa Lekgotleng la Nicaea e ne ya ntsha tlhaloso ya ntlha ya dithuto tsa motheo tsa kereke, tse di neng di akaretsa tlhaloso ya Modimo le Keresete. Mme gone, ke ka ntlha yang fa go ne go tsewa go tlhokega gore go tlhalosiwe Modimo le Keresete makgolokgolo a dingwaga Baebele e setse e kwadilwe? A Baebele ga e na tlhaloso e e utlwalang sentle ka dintlha tseno tsa botlhokwa?
A JESU KE MODIMO?
Fa Constantine a ne a simolola go busa Mmusomogolo wa Roma a le esi, batho ba ba iphakang gore ke Bakeresete ba ne ba sa dumalane ka gore Modimo o amana jang le Keresete. A Jesu e ne e le Modimo? A kgotsa o bopilwe ke Modimo? Constantine o ne a rarabolola kgang eno ka go biletsa baeteledipele ba kereke kwa Nicaea, e se ka gonne a batla boammaaruri ka kgang eno, mme e le ka gonne a ne a sa batle gore bodumedi bo kgaoganye mmusomogolo wa gagwe.
“Mo go rona, go Modimo o le mongwe fela, e bong Rara.” —1 Bakorintha 8:6, Baebele e e Boitshepo
Constantine o ne a kopa babishopo, ba palo ya bone e ka tswang e ne e le makgolo a le mmalwa, gore ba dumalane ka tshwetso, mme kopo ya gagwe e ne ya itaya sefololetse. Morago ga moo, o ne a akantsha gore lekgotla le dire tumalano e e sa utlwaleng sentle ya gore Jesu ke “motho a le mongwe fela” (homoousios) le Rara. Filosofi eno ya Segerika e e sa tsweng mo Baebeleng e ne ya simolola thuto ya Tharonngwe e moragonyana e neng ya tlhalosiwa mo dithutong tsa motheo tsa kereke. Tota e bile, kwa bofelong jwa lekgolo la bonè la dingwaga, thuto ya Tharonngwe e ne e setse e tlhalosiwa ka tsela e e tlhalosiwang ka yone gompieno, e e akaretsang moya o o boitshepo, o go tweng ke karolo ya boraro ya modimo o o dikarolo di tharo.
LEBAKA LA GO BO O TSHWANETSE GO AMEGA
Jesu o ne a re ‘baobamedi ba boammaaruri ba tla obamela Rara ka moya le boammaaruri.’ (Johane 4:23) Boammaaruri joo bo kwadilwe mo Baebeleng. (Johane 17:17) A Baebele e ruta gore Rara, Morwa le moya o o boitshepo ke batho ba le bararo mo Modimong a le mongwe?
Sa ntlha, ga go na gope mo Baebele e umakang lefoko “Tharonngwe” gone. Sa bobedi, Jesu ga a ise a ko a re o lekana le Modimo. Go na le moo, Jesu o ne a obamela Modimo. (Luke 22:41-44) Bosupi jwa boraro bo amana le kamano e Jesu a neng a na le yone le balatedi ba gagwe. Tota le fa Jesu a sena go tsosiwa mo baswing a bo a ya legodimong, o ne a bitsa balatedi ba gagwe a re ke “bomorwarre.” (Mathaio 28:10) A e ne e le bomorwarraagwe Modimo Mothatayotlhe? Legoka! Mme e re ka ba ne ba na le tumelo mo go Keresete—Morwa wa Modimo wa leitibolo—le bone ba ne ba nna barwa ba Rre yo o esi. (Bagalatia 3:26) Bapisa ditemana tse di latelang le mafoko ano a a tserweng mo thutong e go tweng e dirilwe kwa Lekgotleng la Nicaea.
Tumelo ya Motheo ya Nicaea ya re:
“Re dumela mo . . . Moreneng a le esi Jesu Keresete . . . yo a leng mongwe fela le Rara, Modimo wa Modimo, Lesedi la Lesedi, Modimo tota wa Modimo tota.”
Baebele ya re:
“Rara o mogolo bogolo go nna [Jesu].”—Johane 14:28. *
“Ke [Jesu] tlhatlogela kwa go Rre, le Rraeno, le kwa go Modimo wa me, le Modimo wa lona.”—Johane 20:17.
“Mo go rona, go Modimo o le mongwe fela, e bong Rara.”—1 Bakorintha 8:6.
“A go bakwe Modimo le Rra Morena wa rona Jesu Keresete.”—1 Petere 1:3.
“Yo e leng Amene [Jesu], yo e leng . . . tshimologo ya lobopo lwa Modimo, o bua dilo tse.”—Tshenolo 3:14. *
^ ser. 13 Mokwalo o o sekameng ke wa rona. Ditemana tsotlhe tse di mo karolong eno di tserwe mo thanolong ya Baebele e e Boitshepo.
^ ser. 17 Buka e e dirisediwang go ithuta Baebele ya Totatota Baebele e Ruta Eng? e na le dithuto tseno tse pedi: “Dithuto Tsa Boammaaruri ke Dife ka Modimo?” le “Jesu Keresete ke Mang?” O ka ikopela buka eno mo Basuping ba ga Jehofa kgotsa wa e bala mo atereseng ya Internet ya www.jw.org/tn.


text:
SETLHOGO SA KA FA NTLE
A Modimo o Teng? A go Botlhokwa go Itse?
Batho ba le bantsi ba akanya gore potso eno ga e na karabo e bile ga e botlhokwa. Hervé, yo o goletseng kwa Fora a re: “Le fa gone ke se molatolamodimo e bile ke sa dumele gore Modimo ke masaitseweng, tota ga ke modumedi. Ke dirisa tlhaloganyo gore ke tshele sentle. Seno ga se tlhoke gore ke dumele mo Modimong.”
Bangwe ba ka tswa ba na le maikutlo a a tshwanang le a ga John wa mo United States. A re: “Ke godisitswe ke batsadi ba ba neng ba sa dumele mo Modimong. Fa ke sa le mosha, ke ne ke sa tlhomamisege gore a Modimo o teng. Mme kgang eno e ne e sa njese diwelang.”
A o kile wa ipotsa gore a Modimo o teng? Fa go le jalo a go na le lebaka la go bo re tshela? Fa e le gore ga go na Mmopi, gongwe o fitlhetse go le thata go tlhalosa dikgang dingwe, tse di jaaka tshedimosetso ya saense e e bontshang gore re ne re tshwanetse go tshelela ruri le bosupi jwa gore botshelo ga bo a itlhagela fela.—Bona lebokose le le reng “ Sekaseka Bosupi.”
Akanya ka dintlha tse go builweng ka tsone fa godimo. Di tshwana le matshwao a a re isang kwa letlotlong. Fa o ka bona bosupi jo bo kgotsofatsang jwa gore Modimo o teng le tshedimosetso e e boammaaruri ka ene, o tla solegelwa molemo. Bona dikai tseno tse nnè.
1. SE RE SE TSHELELANG
Fa e le gore go na le lebaka la go bo re tshela, re batla go le itse le gore le re ama jang. Mo godimo ga moo, fa e le gore Modimo o teng mme re sa itse, go raya gore ga re na tshedimosetso e e boammaaruri ka lobopo.
Baebele ya re Modimo o bopile dilo tsotlhe. (Tshenolo 4:11) Go itse seno go ka re thusa jang gore re tshele botshelo jo bo botoka? Utlwa gore Baebele ya reng ka kgang eno.
Mo dibopiweng tsotlhe mo lefatsheng, batho ba botlhokwa thata. Baebele ya re re bopilwe mo setshwanong sa Modimo e bile re na le botho jo bo tshwanang le jwa gagwe. (Genesise 1:27) Mo godimo ga moo, Baebele e ruta gore re ka nna ditsala tsa Modimo. (Jakobe 2:23) Botshelo jwa rona bo tla itumedisa tota fa re ka atamalana le Mmopi wa rona jalo.
Go nna tsala ya Modimo go kayang? Ditsala tsa Modimo di kgona go bua le ene ka tlhamalalo. E bile o solofetsa gore o tla di reetsa a bo a di direla se di se kopang. (Pesalema 91:15) Fa re nna ditsala tsa Modimo, re ka itse gore o ikutlwa jang ka dilo di le dintsi. Seno se ka dira gore re bone dikarabo tsa botlhokwa tse di amanang le botshelo jwa rona.
Fa e le gore Modimo o teng mme re sa itse, go raya gore ga re na tshedimosetso e e boammaaruri ka lobopo
2. GO IMOLOGA
Ka sekai, batho ba bangwe ga ba dumele gore Modimo o teng ka gonne ba bona batho ba bangwe ba boga. Ba botsa jaana, ‘Goreng Mmopi yo o nang le maatla a letlelela bosula le gore batho ba boge?’
Baebele e araba potso eno ka tsela e e kgothatsang. E re bolelela gore e ne e se boikaelelo jwa Modimo gore batho ba boge. Fa batho ba bopiwa ba ne ba sa boge. Tota e bile, e ne e se boikaelelo jwa Modimo gore batho ba swe. (Genesise 2:7-9, 15-17) A go thata go dumela seo? A ke toro? Nnyaa. Fa e le gore Mmopi o maatla e bile o lorato, re ka solofela gore o ne a tla batlela batho botshelo jo bo molemo.
Go tlile jang gore maemo a nne maswe jaana? Baebele ya re Modimo o bopile batho ba na le kgololesego ya go itlhophela. Ga re diroboto tse di patelesegang go ikobela Modimo. Banyalani ba ntlha ba rotlhe re leng ditlogolwana tsa bone, ga ba a ka ba ikobela Modimo. Go na le moo, ba ne ba dira maratwaepelo. (Genesise 3:1-6, 22-24) Gompieno re lebana le ditlamorago tse di botlhoko tsa seo.
Re a imologa fa re sena go itse gore e ne e se boikaelelo jwa Modimo gore re boge. Boammaaruri ke gore, re batla go imologa mo maemong ano a a thata. Re batla isagwe e e itumedisang.
3. TSHOLOFELO
Fa batho ba sena go tlola molao wa Modimo, Modimo o ne a solofetsa gore fa nako e ntse e tsamaya o tla diragatsa se a se ikaeletseng ka lefatshe. E re ka e le mothatayotlhe, ga go sepe se se ka mo thibelang go dira seo. (Isaia 55:11) Go ise go ye kae, Modimo o tla tlosa diphelelo tsotlhe tse di botlhoko tsa botlhokakutlo a bo a dira gore lefatshe le batho ba nne jaaka a ne a batla go tswa kwa tshimologong.
Seo se ka go solegela molemo jang? Mo ditsholofetsong tse dintsi tsa Modimo tse di mo Baebeleng, akanya ka tse pedi tseno fela.
KAGISO MO LEFATSHENG, BOIKEPO BO SEYO. “Mo lobakanyaneng fela, moikepi o tla bo a sa tlhole a le teng; ruri o tla sekaseka lefelo la gagwe, mme o tla bo a seyo. Mme ba ba pelonolo ba tla rua lefatshe, ruri ba tla nna le boitumelo jo bogolo mo letlotlong la kagiso.”—Pesalema 37:10, 11.
BOLWETSE LE LOSO DI SEYO. “Ga go na monni ope yo o tla reng: ‘Ke a bobola.’” (Isaia 33:24) “O tla kometsa loso ka bosaengkae, mme Morena Molaodimogolo Jehofa o tla phimola dikeledi mo difatlhegong tsotlhe.”—Isaia 25:8.
Goreng re tshwanetse go dumela se Modimo a se solofetsang mo Baebeleng? Ka gonne bontsi jwa boporofeti jo bo mo Baebeleng bo setse bo diragaditswe. Le fa go ntse jalo, tsholofelo ka isagwe ga e dire gore batho ba se ka ba boga. Ke eng se sengwe se Modimo a re thusang ka sone?
4. GO RARABOLOLA MATHATA LE GO DIRA DITSHWETSO
Modimo o re thusa go rarabolola mathata le go dira ditshwetso tse di siameng. Ditshwetso dingwe di dinnye mme tse dingwe di nna le ditlamorago tse di nnelang ruri. Ga go motho ope yo o ka re nayang kgakololo e e molemo jaaka Mmopi wa rona. O itse sengwe le sengwe e bile ke ene a nayang batho botshelo. Ka jalo o itse se se re siametseng.
Jehofa Modimo o tlhotlheleditse bakwadi ba le bantsi ba Baebele gore ba kwale dikakanyo tsa gagwe. Baebele ya re: “Nna Jehofa, ke Modimo wa gago, Yo ke go rutang gore o solegelwe molemo, Yo ke dirang gore o gate mo tseleng e o tshwanetseng wa tsamaya mo go yone.”—Isaia 48:17, 18.
Modimo o na le maatla a a ka se lekanngweng le ape e bile o ikemiseditse go a dirisa gore a re thuse. Baebele ya re Modimo ke rre yo o lorato yo o batlang go re thusa. Ya re: “Rara yo o kwa legodimong . . . [o] tla naya moya o o boitshepo ba ba mo kopang!” (Luke 11:13) Maatla ano a a tswang kwa Modimong a ka re bontsha tsela e bile a ka re nonotsha.
Mme gone, o ka a bona jang? Baebele ya re: “Yo o atamelang Modimo o tshwanetse go dumela gore o gone le gore o nna moduedi wa ba ba mmatlang ka tlhoafalo.” (Bahebera 11:6) Gore o tlhomamisege gore Modimo o teng, o tshwanetse go itshekatshekela bosupi jwa seo.
A O TLA BATLA?
Go tsaya nako gore o bone boammaaruri ka Modimo, mme go dira jalo go ka go solegela molemo thata. Ela tlhoko se se diragaletseng Xiujin Xiao, yo o tsholetsweng kwa China mme gone jaanong a nna mo United States. A re: “Le fa ke ne ke dumela gore ditshedi di iphetogetse ka botsone go nna tse dingwe, ke ne ke batla go itse se Baebele e se buang. Ka jalo ka simolola go ithuta Baebele le Basupi ba ga Jehofa. Ka ngwaga wa me wa bofelo kwa kholetšheng, ke ne ke tshwaregile thata mo ke neng ke se na nako ya go ithuta Baebele. Mme ke ne ke sa itumela. Fa ke simolola go ithuta Baebele gape, ke ne ka itumela.”
A o ka rata go ithuta mo go oketsegileng ka Mmopi wa rona e bong Jehofa Modimo? Goreng o sa iphe nako ya go dira dipatlisiso?


text:
Botswana: Ora esatta nelle più importanti città
Gaborone - Francistown - Molepolole - Serowe - Selebi-Phikwe - Maun - Kanye - Mahalapye - Mochudi - Mogoditshane - Palapye - Tonota - Thamaga - Ramotswa - Mosopa - Lobatse - Letlhakane - Gabane - Tshabong - Ghanzi - Werda - Tobane - Shakawe - Sehithwa - Sefophe - Pilane - Pandamatenga - Otse - Orapa - Nokaneng - Nata - Mopipi - Mookane - Maunatlala - Mogapi - Mmathubudukwane - Mathathane - Letlhakeng - Lehututu - Khudumelapye - Kasane - Kang - Kalamare - Hukuntsi - Gweta - Dutlwe - Dekar - Botlhapatlou - Bokaa - Tshimoyapula - Tshane - Tlokweng - Shoshong - Serule - Rakops - Rakops - Nojane - Moremi - Mogapinyana - Mathambgwane - Masunga - Makalamabedi - Kurametsi - Khuis - Kavimba - Kachikau - Gobojango - Goa - Bonwapitse - Bokspits - Bobonong - Boatlaname - Tsetsebjwe - Seleka - Mmutlana - Lentsweletau - Moshaweng - Ikongwe - Dinokwe - Poloka


text:
Polelo 75: Basimane ba Banè Kwa Babelona
KGOSI Nebukadenesare o tsaya Baiseraele botlhe ba ba rutegileng mme o ba isa kwa Babelona. Morago ga moo, kgosi e tlhopha mo go bone makawana a mantle le a a botlhale go gaisa. Ba le banè ba bone ke makawana a o a bonang fano. Mongwe wa bone ke Daniele, mme ba bangwe ba bararo, Bababelona ba ba bitsa Shaderake, Meshake le Abedenego.
Nebukadenesare o ikaeletse go thapisa makawana gore a direle mo ntlong ya gagwe ya segosi. Fa ba sena go thapisiwa dingwaga di le tharo, o tla tlhopha fela ba ba botlhale gore ba mo thuse go rarabolola mathata. Kgosi e batla gore makawana a nonofe a bo a nne le botsogo jo bontle fa a ntse a thapisiwa. Ka jalo, o laela batlhanka ba gagwe gore ba neye makawana dijo tsa maemo le beine tse ene le ba lelapa la gagwe ba di jang.
Bona Daniele yo mmotlana. A o itse se a se bolelelang modiredi yo mogolo wa ga Nebukadenesare yo o bidiwang Ashepenase? Daniele o mmolelela gore ga a batle go ja dijo tsa maemo tse di tswang mo tafoleng ya kgosi. Mme Ashepenase o tshwenyegile. O mo raya a re: ‘Kgosi ke yone e laetseng gore ke eng se lo tshwanetseng go se ja le go se nwa. Mme fa lo sa lebege lo nonofile jaaka makawana a mangwe, a ka nna a mpolaya.’
Ka jalo, Daniele o ya kwa motlhokomeding yo o tlhomilweng ke Ashepenase gore a okamele Daniele le ditsala tsa gagwe tse tharo. O mo raya a re: ‘Tsweetswee re leke ka malatsi a le 10. Re neye merogo le metsi. Go tswa foo, o re bapise le makawana a mangwe a a jang dijo tsa kgosi, mme o bone gore ke bafe ba ba lebegang ba le botoka.’
Motlhokomedi o dumela go dira jalo. Mme fa malatsi a a 10 a fela, Daniele le ditsala tsa gagwe tse tharo ba lebega ba nonofile go feta makawana a mangwe otlhe. Ka jalo, motlhokomedi o ba letla go tswelela ba ja merogo go na le go ja dijo tsa kgosi.
Fa dingwaga tse tharo di fela, makawana otlhe a isiwa kwa go Nebukadenesare. Fa kgosi e sena go bua le bone botlhe, e fitlhela Daniele le ditsala tsa gagwe tse tharo ba le botlhale go gaisa makawana a mangwe. Ka jalo, o a ba tsaya gore ba mo thuse mo ntlong ya segosi. Mme ka metlha fa kgosi e botsa Daniele, Shaderake, Meshake le Abedenego dipotso kgotsa e batla ba rarabolola bothata bongwe, e ne e fitlhela ba le botlhale go gaisa baperesiti kgotsa banna ba yone ba ba botlhale ka makgetlo a le 10.
Dipotso
- Basimane ba banè bano ba ba mo setshwantshong ke bomang, mme ke eng fa ba le mo Babelona?
- Nebukadenesare o rulagantse gore go dirwe eng ka basimane ba banè bano, mme o naya batlhanka ba gagwe ditaelo dife?
- Daniele o dira kopo efe ka dijo le dino tsa gagwe le tsa ditsala tsa gagwe tse tharo?
- Fa Daniele le ditsala tsa gagwe tse tharo ba sena go ja merogo malatsi a le lesome, ba lebega jang fa ba bapisiwa le makawana a mangwe?
- Go tlile jang gore Daniele le ditsala tsa gagwe tse tharo ba iphitlhele ba le mo ntlong ya segosi, mme ba botoka jang go gaisa baperesiti le banna ba ba botlhale?
Dipotso tse di oketsegileng
- Bala Daniele 1:1-21.
Ke maiteko afe a re tshwanetseng go a dira gore re kgone go emelana le dithaelo le go fenya makoa a rona? (Dan. 1:8; Gen. 39:7, 10; Bagal. 6:9)
Gompieno basha ba ka raelwa kgotsa ba gatelelwa ka ditsela dife gore ba ineelele mo dilong tse bangwe ba di lebang e le tsa “maemo”? (Dan. 1:8; Dia. 20:1; 2 Bakor. 6:17-7:1)
Pego ya Baebele ya basha ba banè ba Bahebera e re thusa go lemoga eng ka go nna le thuto ya lefatshe? (Dan. 1:20; Isa. 54:13; 1 Bakor. 3:18-20)


text:
Polelo 26: Jobe o Ikanyega mo Modimong
A O UTLWELA monna yono yo o lwalang botlhoko? Leina la gagwe ke Jobe, mme mmè yono ke mosadi wa gagwe. A o itse gore o raya Jobe a reng? ‘Tlhapatsa Modimo mme o swe.’ Mma re bone gore ke ka ntlha yang fa a ile a bua jalo, le gore ke ka ntlha yang fa Jobe a boga thata jaana.
Jobe e ne e le monna yo o ikanyegang, yo o neng a ikobela Modimo. O ne a nna kwa lefatsheng la Use, gaufi le Kanana. Jehofa o ne a rata Jobe fela thata, mme go ne go na le mongwe yo o neng a tlhoile Jobe. A o itse gore ke mang?
E ne e le Satane Diabolo. Gakologelwa gore Satane ke moengele yo o bosula yo o tlhoileng Jehofa. O ne a kgona go dira gore Adame le Efa ba se ka ba ikobela Jehofa, mme o ne a akanya gore a ka dira gore mongwe le mongwe a se ka a ikobela Jehofa. A mme gone o ne a kgona go dira jalo? Nnyaa. Akanya fela ka banna le basadi ba bantsintsi ba ba ikanyegang ba re ithutileng ka bone. Ke ba le kae ba o gopolang maina a bone?
Fa Jakobe le Josefa ba sena go swa kwa Egepeto, Jobe e ne e le ene fela motho yo ikanyegang mo go Jehofa mo lefatsheng lotlhe. Jehofa o ne a batla gore Satane a itse gore a ka se kgone go dira gore batho botlhe ba nne bosula, ka jalo, o ne a re: ‘Leba Jobe. Bona kafa a ikanyegang ka gone mo go nna.’
Satane o ne a re: ‘O a ikanyega ka gonne o mo segofaditse e bile o na le dilo tse di molemo di le dintsi. Mme fa o ka mo tseela dilo tseno, o tla go tlhapatsa.’
Ka jalo, Jehofa a re: ‘Tswelela. Di tseye. Dira Jobe dilo tsotlhe tse di bosula tse o batlang go di dira. Re tla bona gore a o tla ntlhapatsa. Mme tlhomamisa gore o se ka wa mmolaya.’
La ntlha, Satane o ne a dira gore banna ba utswe dikgomo le dikamela tsa ga Jobe, mme dinku tsa gagwe di ne tsa bolawa. Go tswa foo, o ne a bolaya barwa ba ga Jobe ba ba 10 le bokgaitsadiabone ka sefefo. Morago Satane o ne a itaya Jobe ka bolwetse bongwe jo bo maswe. Jobe o ne a boga fela thata. Ke ka lebaka leo mosadi wa gagwe a ileng a mo raya a re: ‘Tlhapatsa Modimo mme o swe.’ Mme Jobe ga a ka a dira jalo. Gape, ditsala tse tharo tsa maaka di ne tsa tla mme tsa mmolelela gore o ntse a tshela botshelo jo bo sa siamang. Le fa go ntse jalo, Jobe o ne a nna a ikanyega.
Seno se ile sa itumedisa Jehofa fela thata, mme morago ga moo, a segofatsa Jobe jaaka fa o bona mo setshwantshong. O ne a mo fodisa bolwetse jo bo neng bo mo tshwere. Jobe o ne a nna le bana ba bantle ba le 10, mme a nna le dikgomo, dinku le dikamela tse di fetang tse a neng a na le tsone go menagane gabedi.
A le wena o tla nna o ikanyega mo go Jehofa jaaka Jobe? Fa o ka dira jalo, le wena Modimo o tla go segofatsa. O tla tshelela ruri fa lefatshe lotlhe le tla bo le dirwa lentle fela jaaka tshingwana ya Edene.
Jobe 1:1-22; 2:1-13; 42:10-17.
Dipotso
- Jobe e ne e le mang?
- Satane o ne a leka go dira eng, mme gone, a o ile a atlega?
- Jehofa o ne a naya Satane tetla ya go dira eng, mme ka ntlha yang?
- Ke eng fa Mosadi wa ga Jobe a ne a raya Jobe a re a ‘tlhapatse Modimo mme a swe’? (Bona setshwantsho.)
- Jaaka o bona mo setshwantshong sa bobedi, Jehofa o ne a segofatsa Jobe jang, mme ka ntlha yang?
- Fa re ikanyega mo Modimong jaaka Jobe, re tla bona masego afe?
Dipotso tse di oketsegileng
- Bala Jobe 1:1-22.
Bakeresete ba ka etsa Jobe jang gompieno? (Jobe 1:1; Bafil. 2:15; 2 Pet. 3:14)
- Bala Jobe 2:1-13.
Tsela e Jobe a neng a lebana le pogiso ya ga Satane ka yone e ne e farologana jang le ya mosadi wa gagwe? (Jobe 2:9, 10; Dia. 19:3; Mik. 7:7; Mal. 3:14)
- Bala Jobe 42:10-17.
Masego a Jobe a neng a a amogela ka ntlha ya go tshela ka boikanyegi a tshwana jang le a Jesu a neng a a amogela? (Jobe 42:12; Bafil. 2:9-11)
Masego a Jobe a neng a a amogela ka ntlha ya go ikanyega mo Modimong a re kgothatsa jang? (Jobe 42:10, 12; Baheb. 6:10; Jak. 1:2-4, 12; 5:11)


text:
Polelo 21: Bomogolowe Josefa ba mo Tlhoile
A O BONA mosimanyana yono yo o hutsafetseng le yo o se nang tsholofelo? Ke Josefa. Bomogolowe ba sa tswa go mo rekisetsa banna bano ba ba yang Egepeto. Josefa o tla dirwa lekgoba fa a fitlha koo. Ke eng fa bomogolowe ba ile ba dira selo se se bosula jaana? Ke ka gonne ba fufegela Josefa.
Rraabone e bong Jakobe o ne a rata Josefa fela thata. O ne a mmontsha gore o a mo rata ka go laela gore a direlwe seaparo se sentle se seleele. Fa bomogolowe ba ba 10 ba bona kafa Jakobe a neng a rata Josefa ka gone, ba ne ba simolola go mo fufegela le go mo tlhoa. Le fa go ntse jalo, go ne go na le lebaka le lengwe la go bo ba mo tlhoile.
Josefa o ne a lora ditoro tse pedi. Mo ditorong tseno tsotlhe tsa gagwe, bomogolowe ba ne ba ikoba fa pele ga gagwe. Fa Josefa a bolelela bomogolowe ditoro tseno, letlhoo la bone le ne la gola.
Jaanong, letsatsi lengwe fa bomogolowe Josefa ba ntse ba tlhokometse dinku tsa ga rraabone, Jakobe o ne a laela Josefa go ya go bona gore ba ntse ba tsoga jang. Fa bomogolowe Josefa ba mmona, bangwe ba bone ba ne ba re: ‘A re mmolayeng!’ Mme morwa yo mogolo e bong Rubene o ne a re: ‘Nnyaa, lo se ka lwa dira jalo!’ Go na le moo, ba ne ba tshwara Josefa mme ba mo latlhela mo sedibeng se se se nang metsi. Go tswa foo ba ne ba nna fa fatshe mme ba akantshana gore ba ka dira eng ka ene.
Mo e ka nnang ka yone nako eo, go ne ga tla banna bangwe ba Baishemaele. Juda o ne a raya bomorwarraagwe a re: ‘A re mo rekisetseng Baishemaele.’ Mme ba ile ba dira jalo. Ba ne ba rekisa Josefa ka dipapetlana tsa selefera di le 20. A bosetlhogo le bopeloemaswe ruri!
Barwa bano ba tla raya rraabone ba reng? Ba ne ba bolaya podi mme ba nna ba ina seaparo se sentle sa ga Josefa mo mading a yone. Go tswa foo, ba isa seaparo seno kwa gae kwa go rraabone Jakobe ba bo ba re: ‘Re bone seaparo seno. A ko o se sekaseke, mme o bone gore a ga se sa ga Josefa.’
Jakobe o ne a bona gore ke sone. O a lela a ntse a re: ‘Josefa o tshwanetse a bo a bolailwe ke sebatana sa naga.’ Mme ke sone se bomogolowe Josefa ba neng ba batla gore rraabone a se akanye. Jakobe o utlwile botlhoko fela thata. O fetsa malatsi a le mantsi a ntse a lela. Mme gone Josefa ga a swa. A re bone gore go direga eng ka ene kwa a isiwang teng.
Dipotso
- Ke eng fa bomogolowe Josefa ba ne ba mo fufegela, mme ba ne ba dira eng?
- Bomogolowe Jakobe ba ne ba batla go mo dira eng, mme Rubene ene o ba raya a reng?
- Go direga eng fa bagwebi ba Baishemaele ba tla?
- Barwarraagwe Josefa ba dira eng go dira gore rraabone a akanye gore Josefa o sule?
Dipotso tse di oketsegileng
- Bala Genesise 37:1-35.
Bakeresete ba ka etsa jang sekao sa ga Josefa ka go bega dilo tse di bosula tse di dirwang mo phuthegong? (Gen. 37:2; Lefi. 5:1; 1 Bakor. 1:11)
Ke eng se se neng sa dira gore barwarraagwe Josefa ba mo direle boferefere? (Gen. 37:11, 18; Dia. 27:4; Jak. 3:14-16)
Jakobe o ne a dirang se e leng tsela e e tlwaelegileng ya go hutsafala? (Gen. 37:35)


text:
SETLHOGO SA KA FA NTLE
Tsala e e Molemo Ke e E Ntseng Jang?
KA Sedimonthole 25, 2010, mosadi mongwe wa dingwaga tse 42 kwa Boritane o ne a kwala mafoko a a bontshang gore o batla go ipolaya mo lefelong le le itsegeng thata la go ikgolaganya le ba bangwe mo Internet. Molaetsa wa gagwe o ne o utlwala e le wa motho a ikuela a kopa thuso. Le fa mosadi yono a ne a na le batho ba feta sekete ba go tweng ke ditsala mo Internet, ga go ope yo o neng a mo tswa thuso. Mapodise a ne a mo fitlhela a tlhokafetse letsatsi le le latelang. O ne a ipolaile ka go nwa dipilisi tse dintsi thata.
Gompieno ka ntlha ya thekenoloji ya sesheng re ka kgona go nna le batho ba go tweng ke ditsala ba le makgolokgolo kgotsa le e leng diketekete mo mafelong a Internet a go ikgolaganya le ba bangwe ka go tsenya maina a bone fela mo lenaaneng la rona la batho ba re ikgolaganyang le bone ka khomputara. Mme fa re setse re batla go fedisa botsala le mongwe wa bone, re phimola leina la gagwe fela mo lenaaneng la rona. Le fa go ntse jalo, tiragalo e e botlhoko ya mosadi wa kwa Boritane e gatelela ntlha nngwe e e tshosang—batho ba le bantsi ba sa ntse ba se na ditsala tsa boammaaruri. E bile tota, patlisiso nngwe ya bosheng e senotse gore le fa gone re na le ditsala tse dintsi go feta pele, palo ya ditsala tsa rona tsa boammaaruri e fokotsegile.
Fela jaaka batho ba le bantsi, o ka tswa o dumela gore go botlhokwa go nna le ditsala tse di molemo. Gape o ka tswa o lemoga gore go nna tsala ga se fela go tobetsa dikonotswana mo khomputareng kgotsa smartphone. O lebeletse eng mo tsaleng? O ka nna tsala e e molemo jang? Go tlhokega eng gore motho a nne le botsala jo bo nnelang ruri?
Ela tlhoko melaometheo e le menè e e latelang e e ka re kaelang mme o bone kafa kgakololo e e mosola ya Baebele e ka go thusang ka teng gore o nne motho yo batho ba bangwe ba ka batlang go nna tsala ya bone.
1. Bontsha Gore Ruri o a Amega
Botsala jwa mmatota bo tlhoka gore motho a bo a na le maikemisetso. Ka mafoko a mangwe, tsala e e molemo e ikutlwa e na le maikarabelo ka wena, e bile e amega tota ka wena. Mme gone loobabedi lo tlhoka go dira maitlamo ano e bile loobabedi lo tlhoka go dira ka natla le go itima dilo dingwe. Mme melemo ya gone e dira gore matsapa ano e se ka ya nna a lefela. Ipotse jaana, ‘A ke iketleeditse go dirisa maatla a me, nako ya me le dithoto tsa me gore ke thuse tsala ya me?’ Gakologelwa, e le gore o nne le tsala e e molemo, wena o tshwanetse go nna tsala e e molemo pele.
SE BATHO BA SE LEBELETSENG MO TSALENG
Irene: “Go nna le botsala go tlhoka nako e ntsi le tlhokomelo fela jaaka go lema tshingwana e ntle. Simolola ka gore wena ka bowena o nne tsala e e molemo. Bontsha bopelonomi le go amega ka ba bangwe go tswa pelong. Gape o iketleetse go dirisa nako ya gago fa tsala e go tlhoka.”
Luis Alfonso: “Batho ba metlha ya gompieno ba kgothaletsa go itseela kwa godimo e seng go amega ka ba bangwe. Ka jalo, go ama pelo fa motho a bontsha gore o amega ka wena mme a sa lebelela gore le wena o mo direle sengwe.”
BAEBELE YA RENG?
“Fela jaaka lo batla batho ba lo direla, ba direleng ka yone tsela eo. Itlwaetseng go aba, mme batho ba tla lo abela.” (Luke 6:31, 38) Fano Jesu o kgothaletsa go se nne pelotshetlha mme o kgothaletsa go nna pelotshweu ka tsela ya mmatota. Bopelotshweu jo bo ntseng jalo bo dira gore o nne le ditsala tse di molemo. Fa o tlhoafalela go thusa ditsala tsa gago mme o sa lebelela sepe mo go bone, go tla itiragalela fela gore ba go rate.
2. Nna le Mokgwa o Montle wa Puisano
Botsala jwa boammaaruri bo ka se gole fa lo sa buisane ka metlha. Ka jalo tlotla ka dilo tse lo di ratang loobabedi. Reetsa se tsala ya gago e batlang go se bua mme o tlotle tsela e a lebang dilo ka yone. Nako le nako fa go kgonega, mo akgole mme o mo kgothatse. Ka dinako tse dingwe tsala e ka tlhoka go newa kgakololo kgotsa le e leng kgalemelo mme go ka nna ga se ka ga nna motlhofo go dira jalo ka dinako tsotlhe. Le fa go ntse jalo, tsala e e ikanyegang e tla nna pelokgale go go lemotsha fa o dirile phoso e e masisi le go go naya kaelo ka botlhale.
SE BATHO BA SE LEBELETSENG MO TSALENG
Juan: “Tsala ya boammaaruri e tshwanetse ya kgona go ntsha maikutlo ka tshosologo mme e sa galefe fa o sa dumalane le yone.”
Eunice: “Ditsala tse ke di ratang thata ke tse di iketleetsang go ipha nako le nna le go ntheetsa, bogolo jang fa ke na le mathata.”
Silvina: “Ditsala tsa boammaaruri di tla go bolelela boammaaruri—le fa di itse gore bo tla go utlwisa botlhoko—ka gonne di go batlela se se molemo.”
BAEBELE YA RENG?
“Mongwe le mongwe o tshwanetse go nna bonako go utlwa, bonya go bua, bonya go shakgala.” (Jakobe 1:19) Ditsala tse di molemo di rata go reediwa. Mme fa e nna rona fela re buang, seo se ka ba naya kgopolo ya gore re tsaya maikutlo a rona a le botlhokwa go feta a bone. Ka jalo, reetsa ka kelotlhoko fa tsala nngwe e batla go go bolelela dilo tse e di akanyang le tse e tshwenyegang ka tsone. Mme o se ka wa kgopisega fa e go bolelela boammaaruri. Diane 27:6 ya re: “Dintho tse di bakwang ke moratiwa di a ikanyega.”
3. Se Lebelele Dilo Tse di sa Kgonegeng
Fa re ntse re atamalana le tsala, re simolola go bona makoa a yone. Ditsala tsa rona ga di a itekanela, mme le rona ga re a itekanela. Ka jalo, le ka motlha ga re a tshwanela go lebelela kgotsa go batla gore ditsala tsa rona di se ka tsa dira diphoso. Go na le moo, go molemo go anaanela se se molemo ka bone le go amogela gore ba tla dira diphoso.
SE BATHO BA SE LEBELETSENG MO TSALENG
Samuel: “Gantsi re lebelela gore batho ba bangwe ba dire dilo tse rona re ka se kgoneng go di dira. Fa re lemoga diphoso tsa rona le gore rona re tlhoka go itshwarelwa, go nna motlhofo gore re itshwarele ba bangwe.”
Daniel: “Amogela gore ditsala tsa gago di tla dira diphoso. Fa go nna le mathata, go molemo go a rarabolola ka bonako le go leka ka natla go a lebala.”
BAEBELE YA RENG?
“Rotlhe re kgotšwa makgetlo a le mantsi. Fa mongwe a sa kgotšwe mo lefokong, yono ke monna yo o itekanetseng, yo o kgonang go laola le mmele otlhe wa gagwe.” (Jakobe 3:2) Go lemoga ntlha eno ya botlhokwa go ka re thusa go amogela ditsala tsa rona ka makoa a bone. Mme seo se tla re letla go tlhokomologa diphosonyana le ditlhaelo tse di ka re serang. Baebele ya re: “Tswelelang lo itshokelana e bile lo itshwarelana lo gololesegile fa mongwe a na le lebaka la go ngongorega ka yo mongwe. . . . Mme, mo godimo ga dilo tseno tsotlhe, aparang lorato, gonne ke sebofo se se itekanetseng sa kutlwano.”—Bakolosa 3:13, 14.
4. Tsalana le Batho ba ba Farologaneng
Ke boammaaruri gore re tshwanetse go tlhopha gore re tsalana le bomang. Mme seo ga se kaye go tsalana fela le batho ba dingwaga tse di rileng kgotsa ba ba godisitsweng ka tsela e e rileng. Go kgatlhegela batho ba dingwaga tsotlhe, ba ditso le ditšhaba tsotlhe ruri go ka tokafatsa matshelo a rona.
SE BATHO BA SE LEBELETSENG MO TSALENG
Unai: “Go tsalana fela le dithaka tsa gago le batho ba ba ratang se o se ratang, go tshwana le go apara fela diaparo tsa mmala o o o ratang thata ka metlha. Le fa o ka tswa o rata mmala oo go le kana kang, nako nngwe o tla go tlapela.”
Funke: “Go nna le ditsala tse di farologaneng go nthusitse gore ke gole mo tlhaloganyong. Ke ithutile go dirisana sentle le batho ba dingwaga tsotlhe, ba ba godileng ka ditsela tse di sa tshwaneng mme seo se dirile gore ke nne botsalano go feta pele mme ke tlwaele batho ka bonako. Mme ruri ditsala tsa me di anaanela seo.”
BAEBELE YA RENG?
“Jalo, e le go duela ka tsela e e tshwanang—ke bua jaaka ke bua le bana—le lona, pitlologang.” (2 Bakorintha 6:13) Baebele e re kgothaletsa go tsalana le batho ba mefuta yotlhe. Go dira jalo go ka dira gore botshelo jwa gago bo nne monate le gore o ratwe ke batho ba bangwe.


text:
Tlokweng
Tlokweng ke motse o agilweng gaufi le toropokgolo ya Botswana, Gaborone, mo kgaolong ya borwa-botlhaba. E ka tsewa e le bontlha bongwe jwa Gaborone. Tlokweng o ka kwa ntlheng e nngwe ya noka,gape o mo tseleng e e yang kwa molelwaneng wa Aferika Borwa, molelwane o dikhilomethara tse di lesome le botlhano mo botlhaba. Palo ya batho e ne e le makgolokgolo a le masome a mabedi le motso,lekgolo le masome a mararo le boraro mo palo bathona ya ngwaga wa 2001.[1]
Mo dipading[baakanya | edit source]
Tlokweng o tshwantshangwa le moanelwa mogolo mo pading ya No. 1 Ladies' Detective Agency mo dibukeng ka mefutla tsa mokwadi Alexander McCall Smith. Moganedi ebong , Mma Precious Ramotswe, o nyala Mr. J.L.B. Matekoni, yo tsholetsweng ebile a boa a godisetswa mo Tlokweng, morwa modiri mongwe wa tshimo yo o neng a bereka e le motlhokomedi yo mogolo wa moeteledipele wa ofisi ya kompone ya diterena. Setswerere se se baakayang dikoloi ebong , Mr. J.L.B. Matekoni ke ene mong wa lefelo le go baakanyediwang dikoloi mo Gaborone le le bidiwang "Tlokweng Road Speedy Motors."
Borukuthi jwa kwa Tlokweng[baakanya | edit source]
Batswana ba latlhegelwa ke diketekete tsa madi ka go reka ditsha tse di setseng di rekisitswe.Se se boletswe ke mogolwane wa mapodisi a Tlokweng Superintendent Lebalang Maniki, jaaka a ne a lekodisa ba tatediso ya dikgang bosheng.Superintendent Maniki a re ba setse ba amogetse dipego di le mmalwa tsa batho ba ba rekiseditsweng ditsha tse di setseng di rekisitswe.O boletse fa ba tlhotlhomisa kgang e rre mongwe kwa Tlokweng, a neng a reka setsha ka P65 000, mme ya re morago a lemoga fa setsha seo se rekiseditswe mongwe ka madi a a fetang P40 000.A re kwa Modipane gone ba tlhotlhomisa tiragalo e mo go yone rre mongwe a neng a reka setsha ka madi a a fetang P10 000, a re monna yo o ne a tlhabolola setsha seo ka go aga ntlo, fa e tlaa re morago a bo a fitlhela ntlo e agilwe e feleditswe.Superintendent Maniki a re rre yoo o ne a ikgolaganya le yo a mo rekiseditseng setsha, mme a mmolelela fa a mo rekiseditse setsha seo a sa itsisa ba masika.A re e ntse e le gone kwa Modipane ba tlhotlhomisa tiragalo e mo go yone rre mongwe a neng a rekisetsa mongwe setsha ka P25 000, a re e ne ya re morago rre wa moreki a fitlhela ditena mo setsheng seo, mme ya re a botsa morekisi gore ditena tsa ga mang a tlhalosa fa mongwe a ka tswa a timetse mo setsheng seo.O boletse fa rre yoo a ne a felela a lemoga fa setsha seo se rekiseditswe yo mongwe gape ke fa a ikgolaganya le mapodisi.
Superintendent Maniki a re ba tlhotlhomisa tiragalo e nngwe e mo go yone rre mongwe a neng a rekisetsa yo mongwe setsha ka P65 000, a re rre yoo o ne a ntsha bontlha bongwe jwa P60 000, a re morago rre wa moreki o ne a lemoga fa morekisi a mo rekiseditse setsha se e seng sa gagwe.A re e ntse e le gone kwa Tlokweng, ba tshegeditse banna ba le babedi ba ba lebanweng ke molato wa go bapatsa setsha e se sa bone.O tlhalositse fa banna bao ba ne ba bapatsa setsha sa mongwe mo pampiring ya Advertiser, ka lesego mong wa setsha a se bona se bapaditswe mme a ikgolaganya le ba sepodisi.Superintendent Maniki a re e re le ntswa a tlhaloganya gore batho ba tlhoka boroko mo toropo kgolo Gaborone, batho ba tshwanetse go dira ditlhotlhomiso pele ba digela diketekete tsa madi ka motlhobodika, ba re ba reka ditsha.O kopile batho go ikopanya le ba bogosi kana ba kabo ditsha go netefatsa gore a batho ba ba ba rekisetsang ditsha, ba na le tsone pele ga ba kgaogana le madi a bone.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145459/http://www.cso.gov.bw/html/census/dist20_30_31.html. Retrieved 2008-02-04.
Template:Botswana largest cities
Coordinates: 24°40′S 25°58′E / 24.667°S 25.967°E
[[Category: Mafelo a a nang le batho ba bantsi mo Botswana]]


text: > TUTUME - Modulasetilo wa komiti ya ditlhabololo wa kgotla ya ga Magapatona kwa Tutume Rre Matante Moseki, > a re ba kopa gore go tlhangwe komiti ya ditlhabololo kwa kgotleng ya Mathumo. > Rre Moseki o tswelela gape a re ba kopa go okelediwa palo ya badiri ba Ipelegeng mo kgotleng ya Magapatona. > A tlatsa ka gore palo e e masome a mane ga e a lekana ka gore motse o na le palo e ntsi ya batho. > A re go na le tlhaelo ya boroko jwa barutabana kwa sekoleng sa Maphorisa se sebotlana, a tlatsa ka gore go tlhoka > boroko ga barutabana go ka ama maduo a baithuti. > O buile gape gore go na le tlhaelo ya gase mo sekoleng, ka jalo bauthiti ba tlhola ka tlala. > O ne a kopa gore seemo seo se potlakelwe ka bofefo. > Rre Moseki a re ba kopa gore kokelwana ya Magapatona e tsholediwe go nna kokelo ka mabaka a gore e thusa > setshaba se sentsi malatsi otlhe. > Tona wa tsa Pereko le Selegae Rre Edwin Batshu a re go sa ntse go na le kwelotlase ya itsholelo, e e leng gore fa > e ka tokafala dilo dingwe di tlaa lejwa ka leitlho le le tseneletseng go tokafadiwa. > Rre Batshu a re ga a kitla a solofetsa banni ka se a sa itseng gore ga se ka ke sa diragala, a bo a kopa banni gape > go letela kabo ya madi. BOPA


text:
Motsana wa Mmadikola
Mmadikola ke motse o o mo kgaolong ya legare mo Botswana. O mo bophirima jwa ntlha ya kgaolo, go bapa le Makgadikgadi Pan, gape o nale sekolo se se potana. Mo palo batho ya ngwaga wa 2001 palo ya batho e ne e le makgolo a borobabobedi.masome a mabedi le borobabobedi.[1]
Contents
Tlhaelo ya ditlhabololo mo Mmadikolo le dikgaolo tse dingwe[baakanya | edit source]
Makhanselara a kgaolo potlana ya Boteti a ledile ka kgokelo le kanamiso ya metsi ga mmogo le tiego ya ditsela tsa metsenelela mo metseng, bogolo jang kwa Mopipi, Mmadikola le Rakops. Makhanselara a ntshitse selelo seo kwa bokopanong jo bo faphegileng jwa bone jo mo go jone ba neng ba buisana ka tswelelopele ya lenaneo la Ipelegeng ga mmogo le ditlhabololo mo kgaolong eo bosheng.Mo kgannyeng ya moruthutha, ba ne ba supa fa go na le tsietsego e bile e le yone e bakelang banni ba kgaolo ya bone lenyora mo kgokelo ya metsi ka setlhophana se ba welang mo go sone sa bokone se tsere lobaka go atlega le go gokelelwa metsi mo lenaneong leo. Ba tsweletse ba supa fa kgokelo ya metsi ka setlhophana sa bokone e itsa gore ba lephata la metsi ba gokelele didiba tse di neng di ka tlosa banni ba kgaolo eo mo lenyoreng. Mongwe wa makhanselara a a supileng fa banni ba kgaolo ya gagwe ba tshelela mo lenyoreng le ntswa go na le sediba se ba ka nosiwang ka sone ke Rre Matshwenyego Shaka wa Mopipi. Go ya ka Rre Shaka, batho ba Mopipi ba tshelela mo lenyoreng mo go bileng go amile maduo a bana ba dikole ka ba rwala masigo ka tlhogo go tshwara mola metsi a a tshelwang ka dikoloi. Ka jalo o ne a kopa ba lephata la metsi go netefatsa fa e le ruri letlhoko la metsi kwa motseng oo le tshwenya ka ntlha ya go kgala ga metswedi ya didiba tse di neng di o nosa go sekaseka leano lengwe la go o bonela metsi.
Tlhaelo ya metsi mo Mmadikolo le metsana e mengwe[baakanya | edit source]
Tona wa dikgaolo, Rre Lebonaamang Mokalake o boletse gore o itse seemo sa letlhoko la metsi mo metseng ya kgaolo ya Boteti ka bontsi, bogolo jang kwa Mosu, Toromoja, le Xhumu. A re kgaolo potlana ya Boteti e tsaya metsi mo dienjeneng di le 21, mme tse dingwe tse tlhano ga di bereke ka ntlha ya go kabiwa ke motlhaba, go senyega, go kgotlelega ga metsi le gore metsi a mangwe a na le letswai le lentsi, ka jalo a ka se nowe. E ne e rile pele, tona a tlhalosa gore go botlhokwa gore lephata la gagwe le dire ditogamaano tsa nakwana le tsa nako e telele go itebaganya le seemo sa letlhoko la metsi.Rre Mokalake o tlhalositse gore ditogamaano tsa nakwana e ka nna go isetsa batho ba metse ya Xhumu le Toromoja metsi ka dikoloi mme ba metse ya Mmadikola le Mokoboxane bone ba a nwa metsi mo dienjeneng.
O ne a tswelela ka go tlhalosa gore go tsenngwa phaephe go tswa kwa enjeneng ya Seipone, e e tlaa thusang batho ba metse ya Mopipi, Xhumu le Toromoja ka metsi. O ne a re togamaano ya nako e telele ke gore lephata la gagwe le kgaoganye metse ya kgaolo potlana e, gabedi gore e fiwe metsi sentle.Dikgaolo tse e tlaa nna ya Boteti Bokone, e e tlaa bong e na le metse ya Makalamabedi, Khumaga, Motlopi le Moreomaoto, fa ya Boteti Borwa e tlaa bo e le metse ya Xere, Rakops, Mmadikola, Xhumu, Toromoja, Mopipi, Kedia le Mokoboxane. Rre Mokalake a re dipaakanyo tsa go kgaoganya metse eo di sale di dirilwe ka ngwaga wa madi wa 2009/10, mme tsa seegelwa fa thoko ka ntlha tlhaelo ya madi.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145541/http://www.cso.gov.bw/html/census/dist52_53.html. Retrieved 2008-01-06.


text:
Mothusa Tautona wa Botswana
(This page's format needs to be reviewed. You can help by editing it.)Template:Politics of Botswana Mothusa tautona wa Botswana ke ene wa maemo a bodedi mo lefatsheng go tlhatlhama tautona goya ka puso ya Botswana.
Contents
Mothusa tautona o akgola babusa pele[baakanya | edit source]
Mothusa tautona Lt Gen. Mompati Merafhe a re mananeo a konokono e bong la nyeletso lehuma le la tswakanyo ya itsholelo la (EDD) le mananeo a mangwe a le mokawana a dirile pharologanyo mo matshelong a Batswana ba le bantsi. Mothusa tautona o ne a rola molaetsa o mogolo kwa moletlong wa dijo tsa maitsebowa wa go keteka dingwaga tse di masome matlhano tsa phathi ya Domkrag ka Matlhatso.Mothusa tautona o ne a galaletsa tautona Lt Gen. Seretse Khama Ian Khama go bo a eteletse pele mananeo a go nna jalo, le ditsamaiso tse di akaretsang dintlha di le mmalwa tse di amang botshelo ja setshaba.Mothusa tautona o supile gape gore maitlamo a ga Tautona Khama a go direla Botswana ka boikanyego le tebelopele ke sekao sa se Batswana ba leng sone.Ka jalo a re Batswana ba kgona go thusa kgodiso ya itsholelo le go ikutlwa ba le bontlha bongwe ja yone.A re boeteledipele ja ga Tautona bo supa maitlamo a go fetola setshaba go nna se se tshwaraganelang maikarabelo, go neelana sebaka ga mmogo le go dira mmogo ka tshwaragano.Ka nako tsotlhe re tlaa tswelela re ntse re lebogela thata go bo o tse o tsweletse o direla phathi ya rona le setshaba ka matsetseleko a magolo, a e leng sekao sa boeteledipele ja gago ja tebelopele jo bo tiisang bontsi ja rona moko mo lefatsheng leno le kwa ntle, ga bolela Mothusa tautona.Ka fa ntlheng e nngwe Mothusa tautona o boletse gore e rile go tlhongwa ga lefatshe la Botswana ga simologa monaleseabe yo o botlhokwa mo mererong ya mafatshefatshe le kgaolo ya Borwa ja Afrika.
Lt Gen. Merafhe o bile gape a supa tshepho ya gore phathi ya BDP e tlaa tswelela e nonofela pele mo dingwageng tse masome matlhano tse di tlang le go ya kwa pele. Mothusa tautona o akgotse gape tautona wa pele Sir Ketumile Masire go bo a dirile lefatshe la Botswana la maemo a itsholelo e e fa gare mo teng ga ditso tsa lone tsa go nna le mauba a maleele le dikgwetlho tse dingwe tsa matshelo a batho mo nakong e e fetileng.O le mongwe wa marara a a thaileng lefatshe leno katlego e e melediwang mathe ke bontsi le thitibalo ya sepolotiki bontlha bongwe di ka amnngwa le boeteledipele ja gago jo bo nonofileng, a tlhalosa.Lt Gen. Merafhe o bile a akgolela tautona wa boraro wa Botswana Rre Festus Mogae bogogi ja gagwe jwa botswerere mo tsamaisong ya itsholelo ya lefatshe leno le mananeo a tlhabololo ya setshaba.O akgotse Rre Mogae go bo e nnile mongwe wa ba ba gogileng mo go rulaganyeng katlego ya itsholelo ya Botswana go simologa a le modiredi wa tsa itsholelo, go fitlha a ya go rola tiro e le tautona.O ne wa goga itsholelo ya Botswana ka bokgoni jo bogolo,, a bolela.O lebogetse leeto la ga tautona wa Tanzania Rre Jakaya Kikwete le molaetsa wa gagwe wa kemonokeng mo go ba BDP gammogo le seabe sa gagwe se se tiileng mo tlhabololong ya Afrika a tshwere ditiro tse di farologaneng.Tautona Kikwete ke mongwe wa ditona tsa merero ya tsa mafatshe a sele ba ba dirileng tiro ka lobaka le ka bonokopila mono Aferika. Mothusa tautona Merafhe o bile a tlotla go nna teng ga mothusa tautona wa Aferika Borwa Rre Kgalemang Motlanthe e le sekao sa ditso tse di tswang kgakala di tshwaragantse mafatshe oo mabedi a e bileng a tshwaragantswe ke maitlamo a le mangwe le tebelopele.Re le phathi re tiisiwa moko ke kemonokeng ya barwa rraarona e bile e le ditsala go tswa mo mafatsheng a re bapileng nao ba ba ipelang le rona gompieno, ba tirisano ya rona le bone e leng ntle fela thata e itumedisa[1].
Mothusa tona o abela batlhoki[baakanya | edit source]
Mmmuso o rotloetsa Batswana go abela batlhoki, jaaka lenaneo la sechaba la tebelelopele, Vision 2016 le re Tshaba eno e nne e kutlwelano botlhoko, e kgathala le go lekalekanya botlhe.Fa a aba dikobo kwa ofisisng ya kgaolo ya botlhophi ya Mahalapye ka Labone Mothusa tautona Lt Gen. Mompati Merafhe o boletse gore go botlhokwa go thusa ba ba dikobo dikhutshwane bogolo jang mo marigeng.A re o ne a swetsa go thusa batho ba kgaolo ya gagwe ka a itse gore bangwe ba mo letlhokong le legolo.
Lt Gen. Merafhe a re maikaelelo ke go rotloetsa Batswana go nna le kutlwelo botlhoko mo go babangwe.Mothusa Tautona yo gape e leng mopalamente wa Mahalapye Bophirima a re mpho eo e kgonagetse ka thuso ya ga Rre Satar Dada wa Motor Centre yo o ntshitseng dikobo di le 150.Tona Merafe a re le fa dithuso di seke di lekana, gone batho ba ba fiwang dimpho tse ba tlaa nna le sa go ikatega mo serameng. Lt Gen. Merafhe a re dithuso tseo di tlaa thusa thata go fokotsa lehuma, mme ke sone go leng botlhokwa go thusa batho ka letlhoko la bone le le farologanang.A re go fa babangwe e tshwanetse go nna boikarabelo ja botlhe. Modulasetilo wa VDC, Mme Baareng Raphane le moduasetilo wa kgaolo potlana ya Mahalapye, Rre Moatshe Senai o boletse gore dikobo tseo di tlaa thusa ba ba babaletsweng thata ke serame[2].
Bopelotlhomogi konokono[baakanya | edit source]
Mopalamente wa Mahalapye Bophirima, ebile ele mothusa tautona Lt Gen Mompati Merafhe, o gwetlhile setshaba go tswelela ka go diragatsa tse dintle tse di direlwang batlhoki.Mothusa tautona o boletse se ka bofelo jwa beke kwa Mahalapye kwa moletlong wa go abela Rre Mathe Mokunga ntlo ya kamore tse pedi, e a e agetsweng ka boithaopo ka dikgakololo le thotloetso ya ba komiti ya ditlhabololo ya TIDIMA kwa Mahalapye.O boletse fa go nna le fa motho a latsang tlhogo teng go le botlhokwa ka setho, ke ka moo maiteko a tshwana le a a dirilweng ke ba TIDIMA a tshwanetse go akgolwa,a ba a rotloediwa.
Rre Merafhe o boletse fa go le lesego letsogo le le fang, mme a bolela fa puso le yone e dira ga yone go thusa go agela ba ba dikobo di magetleng matlo.Ka lenaneo le puso e setse e agetse batlhoki matlo a le 94.O bile a tlanyatlanyetsa batsena moletlo ka ditiro tse morafe o di dirileng ka boithaopo, di akaretsa kago ya lefelo la itloso bodutu la bana le go dirisitsweng go feta sedikadike sa pula mo go lone.E rile a ema batho ka lefoko mokhanselara wa kgaolo Mme Maria Segwabe a bolela fa ba tlile go tswelela ka go dira ditiro tsa bopelotlhomogi ka boithaopo.O tlhalositse fa ba le mo lenaneong la go sekaseka ba bangwe gape ba ba ka agelwang mantlo[3].
Dipadi tse dingwe[baakanya | edit source]
Dikgoge tse dingwe[baakanya | edit source]
Mahalapye Lt. Gen. Mompati sebogodi Merafhe
Maina a bathusa Tautona ba Botswana[baakanya | edit source]
O ka tsibogela[baakanya | edit source]
- Botswana
- Baeteledipele ba lefatshe la Botswana
- Beteledi pele ba puso ya Botswana
- Babusi ba maloba ba Lefatshe (Bechuanaland)
- Maina a ditautona tse di santseng dile mo setilong
- Maina a ba ba santseng bale mo ditilong


text:
Motsana wa Lerala
Lerala ke motse o o mo kgaolong ya legare mo Botswana. Motsana o o dikhilomethara tse di masome a mararo go tsweng kwa nokeng ya Limpopo gape le molelwane wa Zimbabwe gape o ka nna dikhilomethara tse di masome a boferabongwe mo botlhaba jwa motse wa Palapye. Palo ya batho ba Lerala e ne e le 5,747 palo bathong ya ngwaga wa 2001.[1]
Kompone ya kwa lefatsheng la Australia e e bidiwang, DiamonEx Limited, e akanya go bula moepo wa diteemane mo dikhilomethareng tse di lesome le botlhano mo bokone0bophirima jwa motsana wa Lerala. Leina la moepo le le itsegeng ka Martins Drift Diamond Project o tla bulwa ka tshimologo ya ngwaga wa 2008 gape o bo o tlhapa babereki ba le makgolo a mabedi le masome a mararo go ya kwa makgolong a mabedi le masome a boferabongwe go ntsha selekanyo se se akanyediwang sa Template:Convert/carat ngwaga.[2][3] Mo nakong e e fitlileng kompone e e kopanetsweng ya De Beers gape le puso ya Botswana ba ne ba direla fa gare ga ngwaga wa 1998–2001 moepo wa tshimolodiso wa diteemane gone kwa lefelong leo.[4]
Contents
Setshaba se kutlwelobotlhoko ka 2016[baakanya | edit source]
Mokgatlho wa Royal Family Culture and Charity o abetse banni bangwe ba ba neng ba wetswe ke seru sa dipula tse di ileng tsa senya kwa motseng wa Maunatlala. Moeteledipele wa mokgatlho o, Rre Joseph Thakgathi, a re mokgatlho wa gagwe o itlamile go tswelela o abela malwapa a a tlhokang.A re Keresemose ke letsatsi le malwapa a a tlaa bong a kopane, mme a bone go tshwanetse gore malwapa a a tlhokang le one a nne le dijo le diaparo.Mokgatlho oo, o abetse malwapa a mabedi kwa Maunatlala dijo le diaparo ga mmogo le dingata tse di lesome tsa bojang gore ba kgone ba rulele matlo a bone a a ileng a rutlulolwa ke dipula le diphefo kgwedi e e fetileng.Rre Thakgathi a re ba dirile tiro e ba itebagantse le letshego la tebelopele ya 2016 la tshaba e e kutlwelobotlhoko, e e babalelang. Mokgatlho oo itebagantse gape le go tlhabolola ngwao ka go rotloetsa mmino wa Setswana, le poko.
Fa a tswa la gagwe, monni wa motse o, Mme Salome Lesole, yo le ene a nnileng le seabe mo go abeleng malwapa ao, o rotloeditse banni ba Maunatlala go nna le pelotlhomogi mo batlhoking. A re kutlwelobotlhoko e e tshwanetse go supiwa ke bone pele, e seng batho ba ba tswang kwa ntle. A re puso e sa ntse e le mo lesekereng la tlhaelo ya madi mme a kopa banni ba motse o go thusa go agela batlhoki.Kgosi wa motse oo, Kgosi Phopho Mapena, le ene o lebogetse mokgatlho oo ka go thusa malwapa ao ka dijo le diaparo. A re go a lebosega go bona banana ba tswa kgakala batla go supa kutlwelobotlhoko mo banning ba Maunatlala, bogolo jang ba ba ileng ba amiwa ke dibetso tsa tlholego
Batswapong ba ipelela letsatsi la ngwao[baakanya | edit source]
Ka Matlhatso, Batswapong ba ne ba tshologetse kwa motseng wa Sefhare go ipelela ngwao ya bone.Letsatsi leo, le le le tshwarwang ngwaga le ngwaga, le ne le eteletswe pele ke mokgatlho wa Lentswe la Batswapong, o o itebagantseng le go rotloetsa ngwao le puo ya Setswapong.Fa a buisa Batswapong ka letsatsi leo, tona wa dipagamo le ditlhaeletsano, Rre Frank Ramsden a re go botlhokwa gore merafe e ipelele dingwao tsa yone.A re le fa ditso tsa merafe bontsi di kwadilwe, go botlhokwa go ipelela ngwao go ruta dikokomane le go di tsweledisa.A re merafe ya lefatshe leno e tshwanetse go itumelela popagano ka gore mo mafatsheng a mangwe semorafe ke sone se se tlang pele mme se tsale dikhuduego le dintwa.Tona Ramsden a re mo lefatsheng leno, le fa merafe e farologana ga go paledise gore merafe e kopane ka mekgwa epe.O akgotswe morafe wa Batswapong, a re se ba se dirang ke sone se puso e se rotloetsang gore morafe mongwe le mongwe o tshegetse ngwao le teme ya one, a re ke sone se puso e ileng ya tlhoma lephata la banana, metshameko le ngwao.
Rre Ramsden a re go a itumedisa go bona merafe e e farologaneng e eme ka dinao go supa le go akola se ba leng sone, a re letsatsi le le lone le supa ka fa morafe wa Batswapong o ratang e bile o ipelela se o leng sone.A re kgaolo ya Tswapong ke nngwe ya mafelo a a humileng tlholego jaaka mantswe a a nang le metswedi ya metsi a monate jaaka Sefhare, Goo-Moremi le Borotsi, a tlatsa ka gore Tswapong ke lefelo le lentle le le kgatlhisang ka mantswe a lone.Fa a tswa la gagwe, moemedi wa kgaolo ya Letswapo kwa ntlong ya dikgosi, Kgosi Sello Moroka o akgoletse lekgotla la Lentswe la Batswapong go kopanya morafe wa Batswapong.A re se se supa fa Batswapong ba itemogile bogolo jang ka ngwao ya bone.Le fa go ntse jalo a re ngwao e a fetoga, e amiwe ke ditlhabololo mme a kopa Batswapong go tswelela ba tshwere ngwao ya bone gore e se ka ya ba latlhegela.A re ngwao ke yone e kgaphang batho mo ditseleng tse di sa siamang, mme fa morafe o sa ntse o tshwere ngwao, o ka tila go tsena mo ditseleng tse di sa siamang.
Kgosi ya motse wa Sefhare, Kgosi Oteng Suping, o ne a tlhalosetsa morafe ka botshelo jwa Batswapong, a re Batswapong ba tswa kgakala e le balemi bogolo jang ka dipula di ne di na thata.O tlhalositse gape ka dijo tse di neng di jewa jaaka bogobe jwa lerotse, le diletso tse di neng di letswa ka nako eo.Letsatsi le le ne le ketekiwa ka dipina le maboko, mmogo le go etela mengwe ya metswedi e nnang e ela metsi.
Banana ba Tswapong ba amogela mogopolo[baakanya | edit source]
Banana ba Tswapong Bokone ba amogetse mogopolo wa gore go okediwe dingwaga tsa banana go tswa mo go masome mabedi le boferabongwe go ya kwa go masome mararo le botlhano.Ba akgotse mopalamente wa Tswapong Bokone Rre Prince Maele, mo diphuthegong tsa kgotla kwa metseng ya Lerala, Ratholo, Majwaneng le Manaledi, ba re dingwaga tse masome mabedi le boferabongwe di dinnye e bile di goroga ka nako e ba sa ntseng ba ise ba tlhaloganye dilo ka bontsi.Ba re ba ntse ba sa kgone go inaakanya le mananeo a puso a tshwana le la madi a banana a ba thusiwang ka one go ipulela dikgwebo.Bontsi jwa banana ba tlhalositse fa dikopo tsa bone di sa kgona go atlega ka ntlha ya dingwaga, ba re ba tsile go ititaya ka thupana gore ba kgone go akola lenaneo le.Fa mopalamente Rre Prince Maele a ba baya pele tse di builweng kwa palamenteng e e fetileng, o ne a ba tlhalosetsa gore molao o o iteetswe legofi ke palamente, a re e bile o tlaa bewa monwana ka kgwedi ya Phukwi.A re banana ka bontsi mo kgaolong ya gagwe ba ntse ba lela ka kgang e, ya gore dingwaga di okediwe gore ba kgone go akola lenaneo la madi a banana.
Le fa go ntse jalo, a re o sa ntse a tshwenyega ka banana ba kgaolo ya Tswapong bokone ka gore ba maoto a tshupa go tsenya dikopo go ipulela dikgwebo tse di tlaa ba thusang go itlhamela ditiro go inamola lehuma.O kopile batsadi go mo thusa seemo se ka go bua le banana kwa malwapeng, a re go a swabisa go bona banana ba ba ka bong ba tsholetsa kgaolo e, e le bone ba ba nnang fela mo bojalweng le mo borukutlhing. Rre Maele o kgothaditse banana go bula dikgwebo gongwe le gongwe kwa Tswapong, a re ba se ka ba ikganelela fela mo metseng e ba tlholegang mo go yone, a re ke gone mo go dirang gore dikopo tsa bone di se ka tsa atlega ka gore bontsi jwa bone ba batla go dira dikgwebo tse di tshwanang mo lefelong le le lengwe.Le fa banana bangwe ba ne ba kopa gore madi a ba thusiwang ka one a P100 000 a okediwe, Rre Maele a re go thata gore madi a okediwe ntswa banana ba sa ntse ba sa kgatlhegele go a tsaya.Le fa go ntse jalo, Rre Maele o lebogetse banana ba ba kgonneng go ipulela dikgwebo ka madi a banana go tshwara ka thata gore dikgwebo tsa bone di se ka tsa phuphama.O ba kopile go thusa ba bangwe ba ba sa ntseng ba palelwa ke go tlatsa difomo gore le bone ba kgone ba ipulele dikgwebo tse di tlaa thusang go tlhabolola kgaolo ya Tswapong bokone.
Dikgoge tsa kwa ntle[baakanya | edit source]
Botswana Bobonong Selebe Phikwe
Dipadi tse dingwe.[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145441/http://www.cso.gov.bw/html/census/dist50.html. Retrieved 2008-01-20.
- ↑ "Diamonex Limited Acquires Kimberlite Pipes In USA". ABN Newswire. http://www.abnnewswire.net/press/en/44155/DIAMONEX-LIMITED.html. Retrieved 2008-01-20.
- ↑ Modikwa, Onalenna (2006-05-22). "Production To Begin On Martins Drift Next Year". Mmegi Business Week. http://www.mmegi.bw/2006/May/Monday22/236196382442.html. Retrieved 2008-01-21.
- ↑ "Lerala mine closes". Botswana Press Agency (BOPA). http://www.gov.bw/cgi-bin/news.cgi?d=20011210&i=Lerala_mine_closes. Retrieved 2008-01-20. Template:Dead link
Template:Botswana largest cities
Coordinates: 22°46′49″S 27°46′37″E / 22.78028°S 27.77694°E


text:
O na le boitshwarelo? Nka itshwarelwa jang dibe tsa me tsotlhe ke Modimo?
Potso: O na le boitshwarelo? Nka itshwarelwa jang dibe tsa me tsotlhe ke Modimo?
Karabo: Ditiro13:38 ya re, “jalo barwarre “Ke batla lo itse gore ka Jesu le neetswe boitshwarelo ba dibe.”
Botshwarelo ke eng mme goreng ke bo tlhoka?
Lefoko ‘tshwarela’ le kaya go phimola selaite, go itshwarela, go phimola sekoloto. Fa re leofela mongwe, re batla tshwarelo ya bona gore kamano ya rona e tswelele. Boitshwarelo gab o neelwe motho gonne bo mo tshwanetse. Ga go ope yo o tshwanelwang ke boitshwarelo. Boitshwarelo ke tiragatso ya lorato, boutlwelobotlhoko le mohau. Botshwarelo ke tshweetso ya go sa tsholele mongwe lerumo mo kobong, go sa tshwenye gore o dirile eng mo go wena.
Bebele e re bolelela gore rotlhe re tlhoka boitshwarelo go tswa mo Modimong. Rotlhe re leofile. Moekelesia 7:20 a re, “ga go na mothot yo o sa leofeng mo lefatsheng.” 1 Johane 1:8 a re, “Fa re re ga re na dibe, re a ithetsa mme ga go na nnete mo go rona.” Dibe tsotlhe ke go itaolela Modimo (Pesalome 51:4). Ka jalo re tlhoka itshwarelo ya Modimo tota. Fa dibe tsa rona di sa itshwarelwa re tla nna re sokola ka lebaka la dibe tsa rona (Matheo 25:46; Johane 3:36).
Boitshwarelo – Ke bo bona jang?
Ka ditebogo, Modimo o lerato e bile o boutlwelobotlhoko – o rata go re itshwarela dibe tsa rona,! 2 Petoro 3:9 o re bolelela gore, “…O re iketletse you, ga a batle ope a felelela mme o rata botlhe re ka ikotlhaya.” Modimo o eletsa gore itshwarela, jalo o re neela boitshwrelo.
Kotlhao e e re tshwanetseng ke loso. Halofo ya ntlha ya Baroma 6:23 e re, “Ka fa tuelo ya dibe e le loso…” Loso le le sa khutleng ke tuelo ya dibe tsa rona. Modimo ka leano la gagwe le le senang selabe, a nna motho – Jesu Keresete (Johane 1:1,14). Jesu a swa mo sefapaanong, a tsaya kotlhao e e neng e re tshwanetse. 2 Bakorinthe 5:21 e re ruta gore “Modimo o dirile ene yo o senang sebe go leofa re nne baitshephi ba Modimo mo go ene! Jaaka Modimo, Jesu o neetse dibe tsa rona bitshwarelo ka loso. 1 Johane 2:2 a re, “Ke setlhabelo sa dibe tsa rona mme e seng tsa rona fela, tsa lefatshe lotlhe.” Jesu o tsogile mo baswing mme a tsaya phenyo mo godimo ga loso le dibe (1 Bakorinthe 15:1-28). Bokang Modimo, ka loso le tsogo ya ga Jesu Keresete, halofo ya bobedi ya Baroma 6:23 ke nnete, “…mme mpho ya Modimo ke botshelo jo bo sa feleng ka Jesu Keresete Morema wa rona.”
A o batla go itshwarelwa dibe? A o na le maikutlo a sengwe se se phoso a a sa batleng go go tlogela? Itshwarelo ya gago ya dibe e teng fa o ka baya tumelo ya gago mo go Jesu Keresete jaaka mopholosi wag ago. Baefeso 1:7 a re, “Mo go ene ke na le itshwarelo ka madi a gagwe, go ya ka bontsi jwa mohau wa Modimo.” Jesu o re dueletse sebe gore re itshwarelwe. Se o tshwanetseng go se dira ke go kopa Modimo a go itshwarele ka Jesu, o dumela gore Jesu o sule go duelela itshwarelo ya rona – le gore o tla go itshwarela! Johane 3:16-17 e na le molaetsa o montle o, “Modimo o ratile lefatshe mo go kalo moo o bileng wa romela morwaona a yo o nosi gore mongwe le mongwe yo o dumelang m go ena a seka a swam me a nne le botshelo jo bo sa khutleng. Modimo ga a a romela morwaona go tla go senya lefatsho mme go tla go le pholosa ka ene.”
Boitshwarelo – a go bonolo jalo?
Ee, go bonolo jalo. Ga o tlhoke go direla boitshwarelo go tswa ko Modimong. O ka se duele moitshwarelo go tswa mo Modimong. O ka bo bona fela ka tumelo, tshepo mohau le boutlwelobotlhoko ba gagwe. Fa o batla go amogela Jesu Keresete jaaka mopholosi wa botshelo ba gago o be o bona boitshwarelo, thapelo e o ka e rapelang ke e. Go bua thapelo e go ka se go boloke. Ke ka go tshepela mo Modimong fela o ka bonang itshwarelo ya dibe. Thapelo e ke fela go bua le go tlhagisa mo Modimong gore o a mo tshepa mme o mo lebogele go go neela boitshwarelo. "Modimo, ke modiradibe mm eke tshwanelwa ke kotlhao. Mme Jesu Keresete o tsere kotlhao eo gore ga ke dumela mo go en eke kgone go itshwarelwa. Ke baya tshepo ya me mo go wena. Ke lebogela mohau wag ago e botshwarelo! Amen!"
A o tsere tshweetso ka Keresete ka lebaka la se o se buisitseng fa? Fa go le jalo, tobetsa konopo e e fa tlase “Ke amogetse Morena gompieno”.
Boela kwa tsebebg ya fa gae ya Setswana
O na le boitshwarelo? Nka itshwarelwa jang dibe tsa me tsotlhe ke Modimo?


text:
JW Library
JW Library ke app ya semolao ya Basupi ba ga Jehofa. E na le dithanolo tsa Baebele tse di farologaneng, dibuka le diboroutšhara tse di dirisiwang go ithuta Baebele.
Dithanolo Tsa Baebele
Tlhopha go tswa mo dithanolong tse thataro tsa Baebele.
Tobetsa nomoro ya temana go bapisa dithanolo tse di leng gone.
Bona dintlha tse di oketsegileng ka go tobetsa letshwao la ntlha e e kwa tlase kgotsa tlhaka ya ditshupiso.
Go Phetlha
Phetlhela kafa molemeng kgotsa mojeng go phetlha kgatiso e o e butseng.
Tsenya matshwao a buka mo ditemaneng kgotsa mo dikgaolong gore o kgone go boela kwa go tsone ka bonako.
Tobetsa konopo ya hisitori go boela ka bonako kwa dikarolong tse o neng o di butse bosheng.
Batla mafoko kgotsa mareo mo kgatisong e o e butseng ka go tobetsa senka.
Tse di Tlogang di Tla
Itseele dibuka, dimakasine le diboroutšhara ka dipuo di le dintsi.
Tshwaya o bo o kwale dintlha fa o ntse o ithuta.